title: BMW K 1200 GT

text: BMW K 1200 GT on BMW Motorradin vuonna 2001 esittelemä, täysimittainen ja täysikatteinen, vuosina 2002-2009 valmistama gran tourismo -matkamoottoripyörä (tourer). Pyörän kehittelyn lähtökohtana oli BMW K 1200 S –malli, jota muutettiin matkakäyttöön. BMW K 1200 GT:stä on kaksi päämallia.


title: BMW K 1200 GT

text: BMW K 1200 GT on ollut Suomessa varsin suosittu matkamoottoripyörä kuten Honda ST 1300 Pan European ABS ja Yamaha FJR 1300 A. Vuonna 2007 vakiomallisen BMW K 1200 GT -pyörän ohjevähittäishinta oli Suomessa 23 670 EUR.


title: BMW K 1200 GT

text: BMW K 1200 GT:ssä on nelisylinterinen, nestejäähdytteinen, DOHC-rivinelitahtimoottori, jossa on kuusi vaihdetta. Painopisteen laskemiseksi moottoria on kallistettu 55 astetta eteenpäin. Moottoriohjaus on toteutettu digitaaliväyläohjatusti (Single Wire - CAN). Pyörässä on nk. "duolever"-jousitus edessä ja nk. "paralever"-jousitus takana. Pyörässä ei ole ketjua vaan voimansiirto on toteutettu kardaanilla. Moottorin ohjaus on toteutettu BMS-K –tekniikalla kuten BMW:n HP2 Sport, K 1200 S, R (= boxerimoottori) ja R Sport -malleissa. Pakokaasujen puhdistuksessa on käytössä 3-tiekatalysaattori. Kytkin on niin kutsuttu monilevyöljysumppukytkin.


title: BMW K 1200 GT

text: BMW K 1200 GT on pelkistetympi kuin K 1200 LT -pyörä, mutta toisaalta lisävarustellumpi kuin BMW R 1200 RT. Valmistajan ilmoittama tarkka iskutilavuus on 1157 cm, jolla moottori tuottaa 112 kW eli 152 hv (9 500 r/min) tehon. Vääntöä on 130 Nm/7 750 r/min, kuten 1200 S mallissa. Tehoalue on varsin vakaa. Jousitus on toteutettu kahdella päällekkäisellä kolmiotukivarrella, joka on kytketty alumiiniseen haarukkaan (kuten autoissa), jolla on tavoiteltu erityisesti jarrutuksessa teleskooppiharukkaa parempaa toimivuutta. Takahaarukka on yksipuolinen siten, että tapapyörä on kiinnitetty vasemmalta, pakoputken ollessa oikealla puolella. Ilman lisävarusteena saatavaa ESA-jousituspakettia etupäässä ei ole säätöjä, mutta ohjaustangon korkeutta voidaan säätää työkaluilla katteita purkamatta.


title: BMW K 1200 GT

text: Tuulilasi on säädettävissä sähköisesti ja GT-mallissa on kuljettajan lisäksi matkustajan istuinlämmitin. Tavallisten näyttöjen lisäksi paneeleissa on kello, ulkolämpötila- ja polttoainemittari. Jarrulevyn halkaisija on 320 mm (12.6´´) edessä ja 294 mm (11.6´´) takana. Kuluneista jarrupaloista ilmoitetaan merkkivalolla. Kuljettajan penkin korkeutta voidaan säätää, jolloin polvikulma loivenee; toisaalta BMW K 1200 GT:n kuljettajan vakiopenkkiä on moitittu kovaksi ja kapeaksi. BMW K1200 GT:n laukut pystytään jättämään tavaralokeroiden tapaan auki-asentoon, jolloin avainta ei välttämättä tarvita. Pyörässä on vakiona yksi 8 A:n sähköpistoke, joka on yhdistetty 12 V/19 Ah geeliakkuun. Etupyöränä on matkamoottoripyörissä yleinen 3.50´´x 17´´ Al-vanne, jossa on 120/70/ZR17 rengas, ja takana on 5.50´´x17´´ Al-vanne, jossa on 180/55/ZR17 rengas. Tyypillisesti matkamoottoripyörien takarengas on ollut herkempi kulumaan kuin eturengas, eikä BMW K 1200 GT tee tästä poikkeusta.


title: BMW K 1200 GT

text: Pyörän vakiovarusteina ovat osittain integroidut ABS-jarrut, katalysaattori, lämpökahvat, sivulaukkutelineet ja -laukut sekä hätävilkut. Tehdaslisävarusteina BMW K 1200 GT moottoripyörään on saatavilla ASC (Automatic Stability Control), ESA (elektroninen jousituksen säätö), renkaiden ilmanpaineen valvontajärjestelmä (TMP), ajotietokone (BC) ja öljyntasovaroitin, Xenon-valot, vakionopeudensäädin, korkea tuulilasi, istuinlämmitin, varashälytin sekä matala satula (790 mm). Muista lisävarusteista mainittakoon mm. takalaukku ja laukkusarjat. Väri-/maalipintavaihtoehto on kolme: Dark Graphit metallic, Deep Blue metallic ja Aventurin silver. Kaupallisesti BMW K 1200 GT:n lisävarusteita on niputettu "Safety", "Comfort" ja "Equipment Package" -kauppanimikkeillä sekä erityisesti Saksassa "Premium-Turing-Paket" -nimillä (sisältö voi vaihdella).


title: BMW K 1200 GT

text: Bike-lehti vertaili pyörää numerossa 8/2003 ja Tekniikan maailma -lehti vertaili matkamoottoripyöriä numeroissaan 11/2007.


title: BMW K 1200 GT

text: BMW K 1200 GT ensimmäistä versiota valmistettiin 2003 -2006, joissa oli 4-sylinterinen rivimoottori (94.9 kW) pitkittäin. Vuonna 2007 julkaistiin kokonaan uusi malli poikittaisella, nelisylinterisellä 110.9 kW rivimoottorilla. Jossa aikaisempia malleja paremmat jarrut sekä hieman korkeampi ajokorkeus. Vuoden 2004 mallin 281 kg:n kuivapaino on pudotettu vuoden 2007 mallissa 249 kg:aan. Vuoden 2004 mallissa on 20.5 litran polttoainesäiliö, joka on uudemmassa vuoden 2007 mallissa korvattu 24 litran säiliöllä. Toisaalta polttoaineenkulutus 5 ltr/100 km on noussut uudemmassa vuoden 2007 mallissa 5.8 ltr/100 km. Lisäksi muutoksia tapahtui katteissa.


title: BMW K 1200 GT

text: Viimeinen BMW K 1200 GT valmistettiin vuonna 2008. BMW K 1200 GT -mallin korvasivat tehokkaammat loppuvuodesta 2008 BMW K 1300 S ja sittemmin vuonna 2010 esitellyt BMW K 1600 GT ja GTL.


title: Kekkolanlampi

text: Kekkolanlampi on Oulujoen vesistöalueeseen kuuluva järvi Otermanjärven eteläpuolella Vaalassa Kainuussa. Järvi sijaitsee noin 26 kilometrin päässä kuntakeskuksesta. Se on valtatie 22:sta Jaalangassa lähtevältä ja yhdystie 8832:een Lahnasselässä päättyvältä maantieltä erkanevan Otermanjärven Kekkolaan menevän tien lähettyvillä, Kekkolankankaasta hieman kaakkoon ja Pihlajasuosta lounaaseen. Järven laskujoki on Lahnaspuro-niminen puro, joka laskee aivan järven kaakkoisnurkasta Vanhajokeen ja sitä myöten Oulujärveen. Järven rannat ovat ruohottuneet ja osin soistuneet, niillä tai järven ympäristössä ei ole asutusta. Luoteis-kaakkoissuuntainen järvi on noin puolitoista kilometriä pitkä ja leveimmillään kuutisensataa metriä leveä.


title: Kangasalan Urheilijat -68

text: KU-68 (Kangasalan Urheilijat -68) on urheiluseura, jossa harrastetaan monia lajeja kuten koripalloa, salibandya sekä yleisurheilua. Suoraman Ponnistus ja Vatialan Vauhti yhdistettiin vuonna 1968 ja perustettiin KU-68, joka alkoi toimia koko Kangasalan kunnan alueella TUL:n yleisseurana.


title: Kangasalan Urheilijat -68

text: Seura on saanut toiminnastaan Wihuri-palkinnon vuonna 2006. Seuran jäsenmäärä on noin 700 (2006).


title: Kangasalan Urheilijat -68

text: Tunnetuimpia seuran urheilijoita on Mikko Laiho, joka on saavuttanut muun muassa Yleisurheilun sisäratojen Suomen-mestaruuskilpailuissa 2011 toisen sijan. Laiho edustaa nykyään Tampereen Pyrintöä.


title: Miro Marttila

text: Miro Marttila (s. 22. heinäkuuta 1987 Mynämäki) on suomalainen pesäpalloilija, joka edustaa Manse PP:tä. Hänet valittiin vuonna 2011 Superpesiksen vuoden tulokkaaksi.


title: Miro Marttila

text: Marttila siirtyi Hyvinkään Tahkon joukkueeseen pelaamaan Superpesistä kaudeksi 2011. Hän solmi seuran kanssa try-out-sopimuksen talvella 2010-2011. Keväällä Tahko ja Marttila pääsivät sopimukseen kaudesta 2011. Sopimukseen sisältyi optio seuraavasta vuodesta Ennen kautta 2011 Marttila pelasi Jokioisten Koetuksessa Ykköspesistä. Marttila on Mynämäen Vesan kasvatti. Mynämäen ja Jokioisten lisäksi hän pelasi Ulvilan Pesä-Veikoissa, Pöytyän Urheilijoissa sekä Laitilan Jyskeessä ennen Tahkoon siirtymistään.


title: Miro Marttila

text: Debyyttinsä Superpesiksessä Marttila teki kauden 2011 avausottelussa. Samassa ottelussa hän löi uran ensimmäisen juoksunsa. Hän sijoittui debyyttikaudellaan Superpesiksen runkosarjan lyöjätilaston sijalle 24 lyöden neljä kunnaria sekä 24 tavallista juoksua. Kauden päätteeksi hänet palkittiin vuoden tulokkaana. Marttila teki kauden aikana kahden vuoden jatkosopimuksen Tahkon kanssa. Marttilan ja Tahkon sopimus laitettiin kuitenkin tauolle, sillä hänen työnsä ei antanut periksi Superpesiksessä pelaamiselle. Sen sijaan Marttila pelasi kauden 2012 Puna-Mustissa Ykköspesistä. Marttila löi Ykköspesiksessä 21 ottelussaan yhteensä 26 juoksua. PuMu palkitsi Marttilan kauden päätteeksi Heikki Kujala -palkinnolla. Kauden 2013 Marttila pelasi Manse PP:ssä Suomensarjaa. Vaikka hän pelasi vain kahdeksassa ottelussa 16:sta, Marttila sijoittui lohkonsa lyöjäpörssin sijalle 7. Pudotuspelien lyöjätilaston Marttila voitti lyömällä kuudessa ottelussa 27 juoksua (kolme kunnaria, 24 tavallista) voittaen toiseksi taulukossa sijoittuneen Janne Lähteen kahdeksan juoksun erolla.


title: Miro Marttila

text: Marttilan rooliin sisällä kuuluu kotiuttaminena ja vaihtaminen. Hän pelaa lähinnä jokerina, mutta on pelannut myös ulkokentällä. Mieluisimmaksi ulkopelipaikakseen Marttila on maininnut polttolinjan. Marttila lyö vasemmalta oikealle.


title: Jacques Jouanneau

text: Jacques Jouanneau (3. lokakuuta 1926 – 19. heinäkuuta 2011) oli ranskalainen näyttelijä. Hän syntyi Angersin kaupungissa Ranskassa.


title: Jesse Jokela

text: Jesse Jokela (s. 7. huhtikuuta 1987 Ulvila) on suomalainen pesäpalloilija, joka edusti kaudella 2013 Kankaanpään Mailaa.


title: Jesse Jokela

text: Ensimmäiset ottelunsa Superpesiksessä Jokela pelasi kaudella 2010 kasvattajaseurassaan Ulvilan Pesä-Veikoissa. Sitä ennen hän oli edustanut Ulvilaa poikien Superpesiksessä, Ykköspesiksessä sekä Superpesiksen karsintasarjassa. Lisäksi hän pelasi kaudella 2007 poikien Superpesiksessä Kankaanpään Mailan joukkueessa. Jokela pelasi myös Suomensarjassa yhden ottelun vuonna 2005 Laitilan Jyskeen joukkueessa. Hän löi kyseisessä ottelussa kuusi juoksua.


title: Jesse Jokela

text: Ulvila oli pelannut Superpesiksen karsintasarjassa jo vuosina 2006, 2007 ja 2008, mutta vuodeksi 2010 seura pääsi vihdoin Superpesikseen. Jokela pelasi vuonna 2010 Ulvilan joukkueessa 32 ottelua Superpesistä. Hänet palkittiin kauden tulokkaana. Ulvilan tiputtua sarjasta Jokela siirtyi kaudeksi 2011 Hyvinkään Tahkoon. Tahkossa hän pelasi kaksi kautta, joiden aikana hän pelasi 56 ottelua Superpesiksessä, toi niissä yhteensä 36 juoksua ja löi 189 kärkilyöntiä. Jälkimmäisellä kaudella Jokelan rooli vakiintui ykköskärjen vaihtajaksi. Jokela kärsi kauden 2012 pudotuspeleissä nivusvammoista.


title: Jesse Jokela

text: Kaudeksi 2013 Jokela vaihtoi Kankaanpään Mailaan. Hän pelasi runkosarjassa 21 ottelua, joissa hän löi yhdeksän ja toi kuusi juoksua sekä saavutti 63 kärkilyöntiä. Jokela pelasi kauden aikana sekä vaihtajana, kotiuttajana että jokerina. Jokela loukkaantui ottelussa Koskenkorvan Urheilijoita vastaan. Hänen poissaolonsa kesti noin kolme viikkoa.


title: Jesse Jokela

text: Jokela pelaa kolmosvahtina sekä vaihtajana. Hänet valittiin Satakunnan vuoden miespesäpalloilijaksi 2010. Jokela on avoliitossa ja asuu Porissa.


title: Robin of Sherwood

text: Robin of Sherwood on brittiläinen 1980-luvun televisiosarja, joka perustuu tarinoihin Robin Hoodista. Sarjan käsikirjoitti Richard Carpenter. HTV:n tuottamaa sarjaa esitettiin ensimmäisen kerran vuosina 1984–1986. Sarja saavutti maailmanlaajuisen suosion ja nousi kulttisarjan maineeseen.


title: Robin of Sherwood

text: Michael Praed esitti kahtena ensimmäisenä vuonna Robin Hoodia (Robin Loxleyta). Hänen joukkossaan olivat Will Scarlet (Ray Winstone), Little John (Clive Mantle), Munkki Tuck (Phil Rose), Much (Peter Llewellyn Williams), Saraseeni Nasir (Mark Ryan), ja Lady Marion (Judi Trott). Heitä avusti myös metsänjumala Herne the Hunter (John Abineri). Robinia vastustivat Sheriffi Robert de Rainault (Nickolas Grace), Guy Gisborne (Robert Addie) ja apotti Hugo de Rainault (Philip Jackson).


title: Robin of Sherwood

text: Toisen tuotantokauden lopussa sheriffin onnistui surmata Loxley ja Herne the Hunter korvasi entisen Robin Hoodin Robert Huntingtonilla (Jason Connery). Kolmannen kauden aikana Robert Huntingdon saa tietää, että Guy Gisborne on hänen velipuolensa. Kolmannen kauden jälkeen HTV joutui lopettamaan sarjan tekemisen kalliiden tuotantokulujen vuoksi.Ailric on ollut hopeisen nuolen vartija. Tämä nuoli on alkuperäisen ei-kristillisen Englannin symboli ja se on joukkomurhan jälkeen Nottinghamin sheriffin hallussa. Aikuisena Robin pakenee vankilasta Will Scarletin kanssa ja he ja Much liittoutuvat.


title: Robin of Sherwood

text: Robin hyväksyy, vaikkakin vastentahtoisesti, Herne the Hunterin sopimuksen. Hän ottaa vastaan jousen ja hänestä tulee ”huputettu mies” ("hooded man")Sarjan musiikin sävelsi ja esitti irlantilainen folk- ja folkrock-yhtye Clannad. Yhtyeen albumi "Legend" vuodelta 1984 on sarjaan tehtyä musiikkia. Albumilla "Macalla" on kappale "Cáislean Òir", joka ei mahtunut "Legend"-albumin alkuperäiseen LP-formaattiin. Musiikki sai Bafta-palkinnon parhaana televisiosarjan musiikkina.


title: Taneli Rantatorikka

text: Taneli Rantatorikka (s. 18. tammikuuta 1982 Hyvinkää) on suomalainen pesäpalloilija.


title: Taneli Rantatorikka

text: Rantatorikka aloitti Superpesiksessä 1999 Haminan Palloilijoissa. Hän on pelannut Superpesiksessä myös Kankaanpään Mailassa ja kasvattajaseurassaan Hyvinkään Tahkossa. Rantatorikka edusti Haminaa kauteen 2001 saakka, kunnes siirtyi 2002 Kankaanpäähän. Sen jälkeen hän edusti lähinnä Riihi-Pesistä Ykköspesiksessä ja Suomensarjassa. Kaudella 2011 hän kuitenkin pääsi edustamaan Tahkoa seuran lukkarin Iiro Haimin loukkaannuttua. Hän pelasi Tahkossa loppukauden lukkaroiden lopulta 21 ottelussa. Rantatorikka jatkoi seuran edustusjoukkueessa myös kaudella 2012. Hän oli mukana jokaisessa Tahkon 32:ssa ottelussa. Kaudeksi 2013 Rantatorikka siirtyi ykköslukkariksi Jyväskylän Kiriin.


title: Taneli Rantatorikka

text: Rantatorikka pelaa lukkarina. Sisällä hän on pelannut lähinnä vaihtajana ja kotiuttajana.


title: Neuvostoliiton lait

text: Neuvostoliiton lait, myös Sosialistinen laki, oli Neuvostoliitossa lokakuun vallankumouksen jälkeen kehitetty lakijärjestelmä. Useat kommunistivaltiot, muun muassa Mongolia, Kiina, Kuuba ja Vietnam sekä useat Varsovan liittoon kuuluneet itä-Euroopan valtiot, ottivat laeista mukailtuja versioita käyttöön toisen maailmansodan jälkeen.


title: Neuvostoliiton lait

text: Sosialistinen laki piti lakia politiikan aseena ja oikeusistuimet toimivat hallinnon alaisuudessa. Järjestelmä oli suunniteltu suojelemaan valtiota yksilöltä. Salainen poliisi sai lisäksi huomattavan laajat toimivaltuudet.


title: Neuvostoliiton lait

text: Vuonna 1917 viranomaiset kumosivat Tsaarinaikaisen lainsäädännön ja muodostivat sosialistisen lainsäädännön. Järjestelmä kumosi länsimaiset lainsäädännön periaatteet, kuten yksilönoikeuden suojaamisen. Länsimaisen oikeusteorian mukaan yksilö on ihmisoikeuksien haltija, joita käytetään hallintoa vastaan. Sosialistisessa laissa tilanne oli päinvastainen. Rikosta ei pidetty lain vastaisena toimintana vaan toimintana, joka saattoi uhata Neuvostoliittoa.


title: Neuvostoliiton lait

text: Julkisten oikeudenkäyntien tarkoituksena ei ollut tutkia oliko rikosta tapahtunut vai ei. Tämän olivat puoluevirkamiehet päättäneet jo aiemmin. Oikeudenkäynnit tarjosivat foorumin neuvostopropagandalle. Puolustusasianajajien, joiden piti olla puolueen jäseniä, tuli pitää syytetyn syyllisyyttä itsestäänselvyytenä.


title: Neuvostoliiton lait

text: Sosialistisessa laissa ei noudatettu akkusatorista menetelmää, jossa kantaja ja vastaaja esittävät näkemyksensä puolueettoman tuomarin edessä. Neuvostoliitossa oikeus koostui tuomarista, prokuraattorista, puolustusasianajajasta ja kahdesta avustajasta. Vuoteen 1956 Neuvostoliitossa oli oikeusministeriö.


title: Neuvostoliiton lait

text: Tuomarit pyrkivät pitämään lain tekniset yksityiskohdat mahdollisimman vähäisinä. Oikeuden tehtävänä oli löytää totuus, ei suojata oikeuksia. Muilta osin oikeusjärjestelmä muistutti anglosaksista järjestelmää. Kaikki yksilöt olivat tasavertaisia oikeuden edessä, vastaaja ja kantaja saattoivat valittaa korkeampaan oikeusistuimeen. Järjestelmä takasi vastaajalle oikeuden asianajajaan ja tarjosi oikeuden siihen, että oikeudenkäynti järjestettäisiin vastaajan äidinkielellä tai hän saattoi käyttää tulkkia. Useimmat oikeudenkäynnit olivat julkisia, mutta neuvostohallinto saattoi halutessaan määrätä oikeudenkäynnin järjestettäväksi salaisena.


title: Antti Kataja-Rahko

text: Antti Kataja-Rahko (s. 4. lokakuuta 1980 Kuortane) on suomalainen entinen pesäpalloilija, joka lopetti uransa kauden 2011 päätteeksi. Lisäksi Kataja-Rahko soittaa kitaraa Nemossa.


title: Antti Kataja-Rahko

text: Kataja-Rahkon kasvattajaseura on Kuortaneen Kunto. Superpesis-uransa hän aloitti kaudella 1999 Seinäjoen Maila-Jusseissa. Debyyttikaudellaan Kataja-Rahko pelasi seitsemän ottelua. Seuraavat kaksi kautta hän edusti Alajärven Ankkureita pelaten sekä Superpesiksessä että juniorisarjoissa. Jälkimmäisellä kaudella Kataja-Rahko löi Superpesiksessä 30 ottelussa 30 juoksua, joista kaksi oli kunnareita. Kahden vuoden jälkeen Kataja-Rahko siirtyi takaisin Seinäjoelle. Vain yhden kauden jälkeen hän siirtyi Nurmon Jymyyn, jota Kataja-Rahko edusti kuuden kauden ajan. Kataja-Rahkon ensimmäisen vuoden aikana Nurmon Jymy pelasi Ykköspesistä, mutta seura nousi Superpesikseen. Kataja-Rahko löi Nurmon-vuosinaan parhaalla kaudellaan 26 juoksua ja teki 135 kärkilyöntiä. Tuotujen yhden kauden ennätys oli 39. Sen hän teki vuonna 2010, kun rooli numerolla 2 oli etenijäpainotteinen.


title: Antti Kataja-Rahko

text: Kaudeksi 2011 Kataja-Rahko siirtyi Hyvinkään Tahkoon yhden vuoden sopimuksella, johon kuului vuoden optio. Hän pelasi Tahkossa 17 ottelua, joissa hän löi neljä ja toi kahdeksan juoksua. Kataja-Rahko kärsi kauden aikana loukkaantumisista. Edellisen kauden lopussa Kataja-Rahkon jalkaan tuli rasitusmurtuma. Hän kärsi jalkavaivoista jo kauden alussa halli-SM-turnauksessa. Jalkavaivaisena Kataja-Rahko joutui olemaan sivussa loukkaantumisen takia myös Superpesis-kauden 2011 aikana. Kataja-Rahko lopetti uransa kauden päätteeksi. Hän pelasi pesäpalloa 24 vuoden ajan.


title: Antti Kataja-Rahko

text: Kataja-Rahko pelasi kopparina sekä vaihtajana. Hänellä on yksi hopea (2005) ja yksi pronssi (2008). Itä-Länsi-otteluun Kataja-Rahko on valittu kerran, 2004. Lisäksi hän pelasi A-poikien Itä-Länsi-ottelussa vuonna 1999. Lisäksi Kataja-Rahko soittaa kitaraa vuonna 1998 perustetussa yhtyeessä Nemo. Kitaransoiton lisäksi Kataja-Rahko on säveltänyt ja sanoittanut yhtyeen kappaleita.


title: Maja Kersnik

text: Maja Kersnik (s. 17. huhtikuuta 1981) on slovenialainen sulkapalloilija.


title: Maja Kersnik

text: Kersnik osallistui EM-kisoissa nelinpeliin ja sekanelinpeliin, mutta putosi heti ensimmäisellä kierroksella. Hän pääsi samana vuonna MM-kilpailuissa nelinpelissä toiselle kierrokselle, mutta hävisi kaksinpelissä ensimmäisen ottelunsa Ruotsin Elin Bergblomille. Kersnik putosi MM-kisoissa 2007 ensimmäisellä kierroksella sekä kaksinpelissä, nelinpelissä että sekanelinpelissä.


title: Marilynne Robinson

text: Marilynne Robinson (s. 26. marraskuuta 1943 Sandpoint, Idaho) on yhdysvaltalainen kirjailija.


title: Marilynne Robinson

text: Vuodesta 1962 Robinson opiskeli Brownin yliopiston Pembroke Collegessa uskontotiedettä ja kirjallisuutta. Hän valmistui vuonna 1966 ja suoritti jatko-opintoja Seattlessa Washingtonin yliopistossa, missä hän opiskeli englantia. Robinson väitteli tohtoriksi vuonna 1977.


title: Marilynne Robinson

text: Robinsonin esikoisromaani "Talonhaltijat" ilmestyi vuonna 1980. Se voitti PEN/Hemingway Awardin ja oli ehdolla Pulitzer-palkinnon saajaksi. Teoksesta sovitettiin myös elokuva "Sylvien talo" vuonna 1987. Robinsonin toinen teos "Gilead" ilmestyi vuonna 2004 ja voitti vuoden 2005 Pulitzer-palkinnon. Ilmestymisvuonnaan se palkittiin National Book Critics Circle Awardilla. Robinsonin kolmas romaani, "Kotiin", ilmestyi vuonna 2008. Se palkittiin Orange-palkinnolla, joka myönnetään englanniksi kirjoittavalle naiskirjailijalle. Vuonna 2014 ilmestyi romaani "Lila", joka sijoittuu samaan kuvitteelliseen Iowassa sijaitsevaan kaupunkiin kuin kaksi aiempaa teosta.


title: Söderholm

text: Söderholm on muun muassa seuraavien henkilöiden sukunimi:


title: Damage (vuoden 2009 elokuva)

text: Damage on vuonna 2009 suoraan DVD:lle julkaistu yhdysvaltalainen toimintaelokuva. Elokuvan on ohjannut Jeff King ja käskikirjoittanut Frank Hannah. Pääosissa näyttelivät Steve Austin, Walton Goggins ja Laura Vandervoort.


title: Damage (vuoden 2009 elokuva)

text: Elokuva julkaistiin suoraan DVD:lle Briteissä ja Australiassa. Sen sijaan Yhdysvalloissa elokuva sai ensi-iltansa elokuvateattereissa tammikuussa 2010.


title: Damage (vuoden 2009 elokuva)

text: John Brickner pääsee ehdonalaiseen vapauteen ja saa näin elää ulkomaailmassa. Brickner löytää pian töitä rakennustyömaalta ja portsarin paikan baarista. Myöhemmin Veronica pyytää Brickneriltä palvelusta kerätä rahaa hänen tyttärensä sydämen siirtoa varten. Brickner ei aluksi aio auttaa, mutta päättää lopulta tarttua Renon tarjoukseen ansaitakseen rahaa tappeluista leikkausta varten.


title: Goran Hadžić

text: Goran Hadžić (, 7. syyskuuta 1958 Vinkovci, Kroatian sosialistinen tasavalta, Jugoslavian sosialistinen liittotasavalta – 12. heinäkuuta 2016 Novi Sad, Serbia) oli serbialainen poliitikko, upseeri ja Kroatian sodan aikainen Krajinan serbitasavallan presidentti vuosina 1992–1994. Häntä syytetään Jugoslavia-tuomioistuimessa Kroatian sodan aikaisista sotarikoksista ja rikoksista ihmisyyttä vastaan.


title: Goran Hadžić

text: Milan Babićin tilalle Krajinan johtoon nimitettyä Hadžićia epäillään muun muassa vuonna 1991 Vukovarin sairaalaan tehdystä hyökkäyksestä, jossa hänen johtamansa serbijoukot tappoivat 264 kroaattisiviiliä. Kuolleet olivat sairaalan potilaita tai sinne suojaan paenneita ihmisiä. Jugoslavia-tuomioistuin antoi vapaasti Serbiassa asuneesta Hadžićista pidätysmääräyksen vuonna 2004, minkä jälkeen tämä piiloutui. Hänet pidätettiin ja vietiin Haagiin heinäkuussa 2011. Hadžić oli viimeinen 161 kadoksissa olleista, sotarikoksista etsintäkuulutetuista serbijohtajista. 14-kohtaisen syytteen mukaan Hadžić oli syyllistynyt sotarikoksiin ja rikoksiin ihmisyyttä vastaan, mukaan lukien vainot, teloitukset ja kiduttaminen. Oikeudenkäynti Haagin sotarikostuomioistuimessa keskeytettiin keväällä 2016 Hadžićin heikon terveydentilan vuoksi. Aivosyöpää sairastanut Hadžić kuoli sairaalassa Novi Sadissa Pohjois-Serbiassa 12. heinäkuuta 2016.


title: Samuel Brannan

text: Samuel Brannan (2. maaliskuuta 1819 – 14. toukokuuta 1899) oli yhdysvaltalainen uudisasukas, liikemies ja toimittaja, joka perusti sanfranciscolaisen California Star -sanomalehden. Häntä pidetään Kalifornian kultaryntäyksen ensimmäisenä julkaisijana ja ryntäyksen ensimmäisenä miljonäärinä.


title: Samuel Brannan

text: Brannan oli värikas ja energinen hahmo 1800-luvun puolivälin Kaliforniassa ja erityisesti San Franciscossa.


title: Samuel Brannan

text: Samuel Brannan syntyi Sacossa, Mainessa. 14-vuotiaana hän muutti perheensä mukana Ohioon, missä hän opiskeli painajaksi. Hän liittyi Kristuksen kirkkoon. Vuonna 1844 Brannan muutti New Yorkiin ja alkoi julkaista mormonilehteä The Prophet. Kirkon johtajan, Joseph Smithin, murhan jälkeen seurakunta päätti siirtää toimintansa Nauvoosta, Illinoista. Useita vaihtoehtoja pohdittiin, mutta helmikuussa 1846 kirkon johtajien hyväksymänä Brannan ja noin 240 kirkon jäsentä lähtivät New Yorkista Kap Hornin kautta kohti Pohjois-Kaliforniaa. Brannanilla oli vanhentunut kirjapaino ja kokonainen jauhomylly matkatavaroinaan. Pysähdyttyään Honolulussa he saapuivat 31. heinäkuuta meksikolaiseen Yerba Buenan satamakaupunkiin, nykyiseen San Franciscoon. Kaupungin asukasluku kolminkertaistui ja Brannan nimitettiin kirkon paikalliseksi johtajaksi.


title: Samuel Brannan

text: Brannan perusti San Franciscon ensimmäisen sanomalehden California Starin. Sanomalehti oli Montereyssä ilmestyneen The Californianin jälkeen toinen altacalifornialainen sanomalehti. Lehden ensimmäinen numero julkaistiin 15. elokuuta 1846. California Star ja The Californian yhdistyivät vuonna 1848 ja muodostivat lehden nimellä The Daily Alta California. Brannan perusti myös San Franciscon ensimmäisen koulun. Vuonna 1847 hän avasi kaupan Sutter’s Fortissa lähellä nykyistä Sacramentoa.


title: Samuel Brannan

text: Kesäkuussa 1847 Brannan matkusti Wyomingin Green Riveriin tapaamaan Brigham Youngia, joka toimi Myöhempien Aikojen Pyhien Jeesuksen Kristuksen kirkon johtajana ja joka johdatti ensimmäistä mormonijoukkoa Great Basinin halki. Brannan suotutteli Youngia asettumaan Kaliforniaan, mutta Young kieltäytyi ja päätti asettua nykyisen Utahin alueelle.


title: Samuel Brannan

text: Vuoden 1848 alussa John Sutterin työntekijät maksoivat ostoksensa Brannanin kaupassa Sutter’s Millistä löytämällään kullalla. Brannan meni paikalle ja sai kirkon johtajana kunnianosoituksena osan kirkon jäsenten vapaa-ajallaan löytämästä kullasta. Tämän jälkeen Brannan osti kaikki San Franciscosta löytämänsä lapiot ja juoksi kadulla huutaen kultaa, kultaa American Riverillä. California Star ei voinut julkaista uutista, koska henkilöstö oli jo matkannut kultakentille.


title: Samuel Brannan

text: Brannan oli avannut useita kauppoja myydäkseen tavaroita kullankaivajille. Kaupat tuottivat hyvin, ja hän ryhtyi ostamaan maata San Franciscosta. Samaan aikaan Brannania kuitenkin epäiltiin kirkon rahojen ohjaamisesta omaan käyttöönsä. Brannanin luo lähetettiin valtuuskunta tutkimaan asiaa. Brannan kehotti valtuuskuntaa palaamaan Brigham Youngin luo ja kertomaan hänelle, että Brannan palauttaa Herran rahat sen jälkeen, kun hän saa Herran allekirjoittaman kuitin. Historioitsijat, kuten Will Bagley, pitävät tätä kuitenkin todennäköisesti vain tarinana. Brannan valittiin San Franciscon ensimmäiseen kaupunginvaltuustoon. Alueella tapahtuneiden rikosten jälkeen hän auttoi perustamaan San Francisco Committee of Vigilancen, joka käytännössä toimi kaupungin poliisina. Ryhmä tappoi irtolaisen, ja vaikka Brannan ei itse ollut mukana operaatiossa, häntä pidettiin kuitenkin syyllisenä ja hänet erotettiin kirkon johdosta.


title: Samuel Brannan

text: Vuonna 1851 Brannan vieraili Havaijilla ja osti runsaasti maata Honolulusta. Vuonna 1853 hänet valittiin senaattoriksi Kalifornian osavaltion senaattiin. Hän oli mukana muodostamassa kauppasuhteita Kiinaan ja Meksikoon sekä perusti pankkeja, rakensi rautateitä ja sähkötysyhtiöitä eri puolille Kaliforniaa.


title: Samuel Brannan

text: Brannan vierailtua Napa Valleyn kuumilla lähteillä vuonna 1859 hän ryhtyi suunnittelemaan alueelle uutta lomanviettopaikkaa. Hän osti lähteitä ympäröineet maat ja perusti Calistogan kaupungin. Brannan myös perusti Napa Valleyn rautatieyhtiön vuonna 1864, jotta turistit pystyisivät helpommin saavuttamaan alueen San Franciscon lahdelta.


title: Samuel Brannan

text: Vuonna 1872 Anna Eliza Corwin erosi Brannanista. Brannan menetti erossa suuren osan omaisuudestaan, koska oikeus katsoi hänen vaimonsa olevan oikeutettu puoleen tämän omaisuudesta. Osuus oli maksettava käteisenä. Koska suuri osa Brannin omaisuudesta oli kiinteistöinä, hän joutui myymään omaisuuttaan kyetäkseen maksamaan vaimon osuuden.


title: Samuel Brannan

text: Eron jälkeen Brannan perusti panimon. Hän kuitenkin alkoholisoitui, hylkäsi San Franciscon ja ajautui San Diegoon, avioitui uudelleen ja asettui asumaan pienelle maatilalle lähelle Meksikon rajaa. Hän sijoitti kiinteistöspekulaatioihin Meksikossa, ja vuonna 1888 hän sai Meksikon hallitukselta korkoina 49 000 dollaria. Hän lopetti juomisen, maksoi velkansa ja kuoli 14. toukokuuta 1889 Escondidossa, Kaliforniassa. Hänen omaisuudellaan ei pystytty kattamaan edes hautajaisista aiheutuneita kuluja.


title: Samuel Brannan

text: Kaliforniassa on useita Brannanin mukaan nimettyjä paikkoja. San Franciscossa on muun muassa Brannan Street, Brannan Island ja Brannan Bluff. Calistoga ja Yuba City pitävät Brannania perustajanaan. Yhdessä John Augustus Sutterin, William Tecumseh Shermanin ja Edward Ordin kanssa Brannan loi Sacramenton kaupungin epävirallisen perustan.


title: Parvanin maakunta

text: Parvanin maakunta (pers./) on yksi Afganistanin 34 maakunnasta. Se sijaitsee Koillis-Afganistanissa heti Kabulin maakunnan pohjoispuolella.


title: Parvanin maakunta

text: Maakunnan väestöstä enemmistö, 70 prosenttia, on tadžikkeja, joihin kuuluvat qizilbashit. Lisäksi on pataaneja (joihin kuuluvat arabit). Shinwarin alueella on myös pieni alue, jossa asuu hazaroita, joita on noin 2–4 prosenttia koko maakunnan asukkaista.


title: Cuthbert

text: Cuthbert (k. 760) oli anglosaksinen kirkonmies, joka toimi Canterburyn arkkipiispana ja sitä ennen mahdollisesti Herefordin piispana.


title: Cuthbert

text: Cuthbert oli Lymingen luostarin apotti vuoteen 736, jolloin hänet nimitettiin Herefordiin piispaksi.


title: Rock ’n’ Roll Damnation

text:
Rock 'n' Roll Damnation on australialaisen AC/DC-yhtyeen vuonna 1978 julkaistu kappale ja single. Laulun kirjoittivat Angus Young, Malcolm Young ja Bon Scott.
Singlen B-puolena oli painoksesta riippuen joko ”Kicked in the Teeth” tai ”Sin City”.


title: Rock ’n’ Roll Damnation

text: Kappaleesta muodostui AC/DC:n ensimmäinen Britannian listalle yltänyt single sijan 24 muodossa. Siitä tuli hitti myös Alankomaissa, missä se ylsi listan sijalle 18. Niinpä AC/DC kutsuttiin television "Top of the Pops" -listaohjelmaan 8. kesäkuuta 1978 – tosin yhtye suhtautui tähän hieman vastentahtoisesti.Murray&Durieux 2007, s. 232.


title: Rock ’n’ Roll Damnation

text: Atlantic Records odotti "Powerage"-albumista menestystä Yhdysvalloissa, mutta oli tyytymätön albumin ensimmäiseen versioon. Niinpä ”Rock ’n’ Roll Damnation” äänitettiin levyn valmistumisen jälkeen, ja toimitettiin Yhdysvaltoihin hitin toivossa. Tästä syystä kyseinen kappale puuttuu alkuperäisistä "Poweragen" brittipainoksista.Murray&Durieux 2007, s.231. ”Rock 'n' Roll Damnation” ei kuitenkaan noussut Yhdysvaltain Billboard Hot 100 -listalle.


title: Rock ’n’ Roll Damnation

text: Kappaleen promovideo kuvattiin Glasgow’n Apollossa soitetun konsertin soundcheckissä. Samasta konsertista koostettiin livealbumi "If You Want Blood You’ve Got It", jolle sisältyy myös ”Rock ’n’ Roll Damnationin” liveversio..


title: Rock ’n’ Roll Damnation

text:
A-puoli
B-puoli


title: Von Economon tauti

text: Von Economon tauti eli encephalitis lethargica eli unitauti on aivotulehduksen laji. Tauti vahingoittaa potilaan aivoja ja johtaa usein parkinsonismiin tai kuolemaan. Tautia kutsuttiin myös nimellä post-enkefaliittinen parkinsonismi. Sairauden kuvasi ensimmäisenä Constantin von Economo (1876–1931) vuonna 1917. Suuri unitautiepidemia riehui maailmassa vuosina 1915–1926.


title: Von Economon tauti

text: Taudin syy ei ole tiedossa. Eräitä viruksia, esimerkiksi influenssavirusta, on epäilty taudin aiheuttajaksi.


title: Unitauti (täsmennyssivu)

text: Unitauti voi tarkoittaa seuraavia sairauksia:Katso myös:


title: Tiina Lindfors

text: Tiina Tuulikki Lindfors (s. 14. huhtikuuta 1958 Helsinki) on suomalainen tanssija-koreografi. Hän on yksi Tanssiteatteri Erin perustajista.


title: Tiina Lindfors

text: Lindfors valmistui ylioppilaaksi vuonna 1977. Hän oli Tanssiteatteri Jazz-Pointin tanssija 1980–1985 ja tanssija-koreografi 1985–1987. Lindfors kirjoitti vuosina 1976–1990 tanssikritiikkejä Turun Sanomiin. Vuonna 1989 hän oli vieraileva koreografi Kansallisbaletissa ja vuonna 1990 Estonia-baletissa.


title: Tiina Lindfors

text: Vuonna 1989 Lindfors perusti Tanssiteatteri Erin yhdessä Lassi Sairelan ja Eeva Soinin kanssa. Hän on tehnyt Erille yli 50 koreografiaa. Hän on esiintynyt 28 maassa noin 350 näytöksellä.


title: Tiina Lindfors

text: Lindfors sai Suomi-palkinnon yhdessä Tanssiteatteri Erin kanssa vuonna 1995. Lisäksi hän on saanut Suomen Kulttuurirahaston tunnustuspalkinnon vuonna 1999 ja Svenska kulturfondenin palkinnon vuonna 2005. Vuonna 2011 Lindfors sai Kirkon kulttuuripalkinnon tanssidraamasta "Passio".


title: Tiina Lindfors

text: Lindfors on balettitanssija ja tanssikriitikko Irma Vienola-Lindforsin tytär. Hän on avoimesti lesbo. Lindfors työskenteli Setan historian ensimmäisenä toimistosihteerinä 1980-luvulla.


title: Victor Hackman

text: Victor Axel Hackman (27. huhtikuuta 1866 Viipuri – 26. marraskuuta 1941 Helsinki) oli suomalainen geologi, joka toimi valtiongeologina ja jonka mukaan on nimetty hackmaniitti.


title: Victor Hackman

text: Hackmanin vanhemmat olivat konsuli Woldermar Hackman ja Emilie Krohn. Hän valmistui filosofian kandidaatiksi 1890 ja tutki jo seuraavana vuonna Wilhelm Ramsayn kanssa Kuolan niemimaan mineraaleja, erityisesti nefeliini-syeniittiä. Tutkimuksesta laatimaansa väitöskirjaa hän puolusti 1894. Hackman toimi Helsingin yliopistossa assistenttina 1894–1898, petrologian dosenttina 1899–1912, geologisen toimikunnan ylimääräisenä virkamiehenä 1902–1919, vanhempana apulaisgeologina 1919–1924 sekä valtiongeologina 1919–1935. Hän osallistui aktiivisesti alansa tutkimustoimintaan ja julkaisi sen tuloksia, vieraili konferensseissa sekä laati geologisia karttalehtiä. Suomen maantieteellisen seuran rahastonhoitajana hän toimi vuodesta 1903 vuoteen 1936, jolloin hänelle myönnettiin professorin arvonimi.


title: Victor Hackman

text: Hackmanin puoliso vuodesta 1915 oli Tyra Holm.


title: Pilokarpiini

text: Pilokarpiini on lääkeaine, jota käytetään glaukooman ja kuivasuisuuden hoidossa. Pilokarpiini on parasympatomimeetti eli sen vaikutukset muistuttavat parasympaattisen hermoston aktiivisuutta. Rakenteellisesti se on alkaloidi ja muistuttaa välittäjäaineina toimivia histamiinia ja asetyylikoliinia. Asetyylikoliiniesteraasi, asetyylikoliinia hajottava entsyymi, ei hajota pilokarpiinia. Lääkkeen kauppanimiä ovat Fotil, Isopto Carpine ja Minims Pilocarpine nitrate.


title: Pilokarpiini

text: Akuutissa ahdaskulmaglaukoomassa pilokarpiini vaikuttaa kammiokulmaa avaavasti, jolloin kammionesteen poistuminen helpottuu ja silmänpaine alenee. Avokulmaglaukoomassa se lisää kammioveden poistumista. Tällöin lääke annetaan silmätippoina. Silmänpainetta alentava vaikutus alkaa muutamassa minuutissa ja kestää 4–8 tuntia. Silmässä pilokarpiini vaikuttaa myös mioottina, eli se saa pupillin pienenemään aiheuttamalla supistusspasmin parasympaattisesti hermotetussa mustuaisen supistajalihaksessa.


title: Pilokarpiini

text: Pilokarpiinia käytetään myös Sjögrenin oireyhtymän hoitoon sekä häiriintyneen syljenerityksen ehkäisyyn kaulan tai niskan alueen sädehoidon jälkeen. Aineen tehon glaukooman hoitoon osoitti ensimmäisenä Adolf Weber vuonna 1877.


title: Pilokarpiini

text: Kuten muutkin parasympatomimeetit, pilokarpiini voi aiheuttaa rauhastoiminnan kiihtymistä, suoliston toiminnan häiriöitä ja verenpaineen laskua.


title: Pilokarpiini

text: Pilokarpiinia saadaan "Pilocarpus"-suvun kasvien, kuten Brasiliassa kasvavan "Pilocarpus jaborandi" -pensaan lehdistä.


title: Läpi tulen

text: Läpi tulen on kristillistä reggaeta esittävän Kaemo-yhtyeen toinen albumi, joka julkaistiin 20. heinäkuuta 2011. Albumi jatkaa debyytin linjaa suorasukaisten sanoitusten ja jamaikalaisvaikutteisten rytmien muodossa. Albumi kävi ilmestyessään 2. sijalla Rumban albumilistalla ja 16. sijalla Suomen myydyimpien albumien listalla (viikko 31, 2011).


title: Läpi tulen

text: Sävellys ja sovitukset: Kaemo, Antti Saari, Jonas Olsson, Samuel Halonen, Valtteri Heikkilä, Aslak Kaljunen, Kimmo Klemola, Noora Saari


title: Läpi tulen

text: Sanoitukset: Timo Nygård, Jonas Olsson, Antti Saari, Noora Saari


title: Madhubala

text: Madhubala (oik. Mumtaz Jahan Begum Dehlavi, 14. helmikuuta 1933 – 23. helmikuuta 1969) oli intialainen näyttelijä. Hän esiintyi monissa menestyselokuvissa 1950-luvulla ja 1960-luvun alussa. Nargisin ja Meena Kumarin lisäksi Madhubala oli yksi aikansa suosituimmista Bollywood-näyttelijättäristä. Häntä pidetään myös yhtenä kaikkien aikojen kauneimmista Bollywood-näyttelijöistä.


title: Madhubala

text: Madhubala meni naimisiin näyttelijä ja laulaja Kishore Kumarin kanssa vuonna 1960. Heidät vihittiin siviiliseremoniassa, koska Madhubala oli muslimi ja Kumar oli hindu.


title: Madhubala

text: Madhubala kuoli pitkäaikaisiin sydänvaivoihin 36-vuotiaana 23. helmikuuta 1969. Hänen Mumbaissa sijaitseva hautansa tuhottiin vuonna 2010, jotta saataisiin tilaa uusille haudoille.


title: KillaCycle

text: KillaCycle on kiihdytyskisoja varten rakennettu sähkömoottoripyörä, jonka suunnitteli yhdysvaltalaisen Bill Dubén johtama ryhmä. Se on maailman tehokkain ja nopeimmin kiihtyvä sähkömoottorilla varustettu moottoripyörä.


title: KillaCycle

text: Litiumioniakkujen avulla KillaCycle vie vain 0,97 sekuntia kiihtyä nollasta 95 kilometrin tuntinopeuteen. Pyörän huippunopeus on noin 274 km/h. Se maksaa NZ$145 000 (EUR 87 122,62) ja sen tekijät ovat luonnehtineet sitä "valtavaksi pyörillä varustetuksi akkuporakoneeksi".


title: KillaCycle

text: Pyörä pääsi hetkeksi otsikkoihin, kun Los Angelesissa olevan esittelyn aikana KillaCyclen suunnittelija Bill Dubé menetti pyöränsä hallinnan ja törmäsi sillä tila-autoon. Dubé loukkaantui ja hänet kuljetettiin sairaalaan. Dubé oli ennen törmäystä sanonut olevansa pyörästään ylpeä ja kehunut sitä "nopeimmaksi olemassa olevaksi pyöräksi". Video törmäyksestä levitettiin laajalti internetissä ja sitä voi katsoa Youtubessa.


title: Muukalainen (vuoden 2010 elokuva)

text: Muukalainen ("The Stranger") on vuonna 2010 suoraan DVD:lle julkaistu kanadalainen toimintaelokuva. Elokuvan on ohjannut Robert Lieberman ja käsikirjoittanut Quinn Scott. Pääosissa näyttelivät Steve Austin, Erica Serra ja Adam Beach.


title: Muukalainen (vuoden 2010 elokuva)

text: Entinen FBI-agentti ei muista menneisyyttään ja vaeltelee pitkin Amerikkaa olettaen olevansa eri henkilö. Matkan aikana hän kuitenkin alkaa muistaa hetkiä menneisyydestään tohtori Gracen avulla. Hänen perässään ovat kuitenkin Venäjän mafia ja FBI-agentti Mason Reese, jotka yrittävät saada häneltä haltuunsa tärkeää tietoa, joka muuten tuhoaisi Reesen uran.


title: Voimistelu kesäolympialaisissa 1904

text: Vuoden 1904 kesäolympialaisten voimistelu järjestettiin kahdessa eri osassa. 1. – 2. heinäkuuta pidettiin moniottelu, triathlon ja joukkueottelu. Muutama kuukausi myöhemmin 29. lokakuuta järjestettiin seitsemän eri tapahtumaa yhdistetyn lisäksi. Yhdistetyn tulokset saatiin laskemalla hevosessa, hypyssä, nojapuissa ja rekissä saadut pisteet yhteen. Tämä oli kolmas kerta kun laji oli mukana olympialaisten ohjelmassa. Mukana oli 119 osanottajaa kolmesta eri maasta. Tapahtumia oli yhteensä 11, jotka kaikki olivat ainoastaan miehille.


title: Voimistelu kesäolympialaisissa 1908

text: Vuoden 1908 kesäolympialaisten voimistelu järjestettiin 14. – 16. heinäkuuta 1908 Lontoossa, Yhdistyneessä kuningaskunnassa. Tämä oli neljäs kerta kun laji oli mukana olympialaisten ohjelmassa. Mukana oli 327 osanottajaa 14 eri maasta. Tapahtumia oli kaksi, jotka kummatkin olivat vain miehille.


title: Robert Mills (arkkitehti)

text: Robert Mills (1781–1855) oli yhdysvaltalainen arkkitehti ja suunnittelija, joka suunnitteli muun muassa Washington-monumentin.


title: Robert Mills

text: Robert Mills voi tarkoittaa ainakin seuraavia henkilöitä:


title: USS Cowpens (CVL-25)

text: USS Cowpens (runkonumerot CV-25, CVL-25 ja AVT-1) oli Yhdysvaltain laivaston Independence-luokan lentotukialus, joka palveli toisessa maailmansodassa. Nimensä se oli saanut Cowpensin taistelun mukaan Yhdysvaltojen vapaussodassa. Aluksen lempinimi oli "Mighty Moo".


title: USS Cowpens (CVL-25)

text: Alus tilattiin New York Shipbuilding Corporationilta Camdenista new Jerseystä Fargo-luokan kevyenä risteilijänä "USS Huntingtonina" (CL-77). Sen köli laskettiin 17. marraskuuta 1941 ja alus laskettiin vesille 17. tammikuuta 1943 kumminaan amiraali William F. Halseyn tytär rouva M. H. Spruance. Se otettiin palveluskäyttöön 28. toukokuuta 1943 ensimmäisenä päällikkönään R. P. McConnell. Alus luokiteltiin kevyeksi lentotukialukseksi 15. heinäkuuta 1943 runkonumerolla CVL-25.


title: USS Cowpens (CVL-25)

text: Alus sijoitettiin reserviin Mare Islandilla 3. joulukuuta 1946 ja se poistettiin palveluksesta 13. tammikuuta 1947.


title: USS Monterey (CVL-26)

text: USS Monterey (runkonumero CVL-26) oli Yhdysvaltain laivaston Independence-luokan lentotukialus, joka palveli toisessa maailmansodassa.


title: USS Monterey (CVL-26)

text: Alus tilattiin New York Shipbuilding Corporationilta Camdenista New Jerseystä Cleveland-luokan kevyenä risteilijänä "USS Dayton" (CL-78). Köli laskettiin 29. joulukuuta 1941. Alus päätettiin muuttaa 27. maaliskuuta 1942 lentotukialukseksi runkonumerolla CV-26 ja se nimettiin 31. maaliskuuta uudelleen "USS Montereyksi".


title: USS Monterey (CVL-26)

text: Alus laskettiin vesille 28. helmikuuta 1943 kumminaan rouva P. N. L. Bellinger ja otettiin palvelukseen 17. kesäkuuta 1943 ensimmäisenä päällikkönään Lestor T. Hundt. Alus luokiteltiin 15. heinäkuuta uudelleen kevyeksi lentotukialukseksi runkonumerolla CVL-26.


title: USS Monterey (CVL-26)

text: Pian koeajojen päätyttyä alus lähti Philadelphiasta läntiselle Tyynellemerelle. Se saapui Gilbertinsaarille 19. marraskuuta 1943 osallistuen Makinin varmistamiseen. Alus osallistui Kaviengille tehtyihin iskuihin 25. joulukuuta TG37.2:n mukana ja se tuki Kwajaleinin ja Eniwetokin maihinnousuja aina 8. helmikuuta 1944 saakka. Alus liitettiin opertaatioista vapauduttuaan TF58:aan, jonka mukana se osallistui Karoliineille, Mariaaneille, Uuden-Guinean pohjoisrannikolle ja Boninille tehtyihin iskuihin helmikuusta heinäkuuhun. Ajanjaksoon kuului lisäksi Filippiinienmeren taistelu 29.-30. huhtikuuta.


title: USS Monterey (CVL-26)

text: Alus lähti vapauduttuaan taistelutehtävistä huollettavaksi Pearl Harboriin, josta se lähti paluumatkalle 29. elokuuta. Aluksen lentokoneet iskivät Wakelle 3. syyskuuta, jonka jälkeen alus liittyi TF38:aan osallistuen iskuihin Etelä-Filippiineille ja Tyukyu-saarille. Lokakuusta joulukuuhun alus oli Filippiineillä tukien Leyten ja sitten Mindoron maihinnousua. Joulukuussa alus joutui pyörremyrskyyn, jolloin kannella olleet koneet riistäytyivät irti vaijereistaan sytyttäen tulipaloja. Alus saapui Bremertoniin huollettavaksi tammikuussa 1945. Huollosta vapauduttuaan se liittyi TF58:aan, jonka mukana se osallistui Okinawan maihinnousun tukemiseen. Aluksen lentokoneet iskivät muun muassa Nansei Shotolle ja Kyushulle 9. toukokuuta - 1. kesäkuuta. Aluksen koneet iskivät 1. heinäkuuta - 15. elokuuta Honshulle ja Hokkaidolle.


title: USS Monterey (CVL-26)

text: Alus lähti Japanin vesiltä 7. syyskuuta ja se saapui New Yorkiin 7. lokakuuta. Alus liitettiin Magic Carpetiin ja se teki useita matkoja Napolista Norfolkiin. Alus poistettiin palveluksesta 11. helmikuuta 1947, jolloin se siirrettiin Atlantin reservilaivaston Philadelphian osastoon. Korean sodan alkaessa alus palautettiin palvelukseen 15. syyskuuta 1950. Se lähti Norfolkista 3. tammikuuta 1951 Pensacolaan Floridaan, jossa alus palveli seuraavat neljä vuotta laivaston koulutusaluksena kouluttaen tuhansia laivastonlentäjiä.


title: USS Monterey (CVL-26)

text: Alus osallistui 1.-11. lokakuuta 1954 Hondurasissa tulvan uhrien pelastamiseen. Se lähti Pensacolasta 9. kesäkuuta 1955 palatakseen reservilaivastoon. Alus poistettiin palveluksesta 16. tammikuuta 1956 ja se luokiteltiin 15. toukokuuta 1959 AVT-2:ksi ollen edelleen ankkurissa Philadelphiassa. Alus myytiin romutettavaksi toukokuussa 1971.


title: Anna Inkeri Relander

text: Anna Inkeri Relander, o. s. "Bergroth" (8. marraskuuta 1888 Viipuri – 22. toukokuuta 1945 Helsinki) oli tuottelias suomalainen viihdekirjailija, joka kirjoitti eri salanimillä julkaistuja kevyitä romaaneja. Monien romaanien pohjalta on tehty elokuvakäsikirjoituksia. Hän toimi myös suomentajana, jolloin hän käytti nimimerkkiä A. I. R.


title: Anna Inkeri Relander

text: Relanderin käyttämiä salanimiä ovat Denys Aston, Merete Bendix, Ursula Cooper, Inkeri Relander, Senja Saar, Gordon Swing, Vic Wallis, Mary Warren, Magda Werner sekä nimikirjaimet A. I. R.


title: Anna Inkeri Relander

text: Relanderin vanhemmat olivat rehtori Adiel Bergroth ja Lydia Petterson. Hän pääsi ylioppilaaksi 1907 Viipurin yhteiskoulusta. Anna Inkeri Relander oli naimisissa vuodesta 1917 liikemies, vakuutusvirkailija Eino Felix Johannes Relanderin (1888–1959) kanssa.


title: Anna Inkeri Relander

text: Relanderin romaaneihin perustuvat muun muassa elokuvat "Sinut minä tahdon" ja "Poikamiesten holhokki", jonka hän käsikirjoitti Nisse Hirnin kanssa.


title: Anna Inkeri Relander

text:
Nimellä "Anna Inkeri Relander":
Nimimerkillä "Denys Aston":
Nimimerkillä "Merete Bendix":
Nimimerkillä "Ursula Cooper":
Nimimerkillä "Senja Saar":
Nimimerkillä "Gordon Swing":
Nimimerkillä "Vic Wallis":
Nimimerkillä "Mary Warren":
Nimimerkillä "Magda Werner":


title: USS Langley (CVL-27)

text: USS Langley (runkonumero CVL-27) oli Yhdysvaltain laivaston Independence-luokan lentotukialus, joka palveli toisessa maailmansodassa. Alus palveli sodan jälkeen Ranskan merivoimien lentotukialus "La Fayettena" 1951-1963.


title: USS Langley (CVL-27)

text: Alus tilattiin New York Shipbuilding Corporationin telakalta Camdenista New Jerseystä Cleveland-luokan kevyt risteilijä "USS Fargona" (CL-85). Aluksen köliä laskettaessa 11. huhtikuuta 1942 se oli päätetty muuttaa lentotukialukseksi nimettynä "USS Crown Pointiksi". Se nimettiin 13. marraskuuta uudelleen "USS Langleyksi" ja alus laskettiin vesille 22. toukokuuta 1943 kumminaan presidentti Rooseveltin avustajan Harry L. Hopkinsin puoliso. Alus luokiteltiin 31. elokuuta kevyeksi lentotukialukseksi runkonumerolla CVL-27 ja se otettiin palveluskäyttöön 31. elokuuta 1943 ensimmäisenä päällikkönään W. M. Dillon.


title: USS Langley (CVL-27)

text: Alus palasi 6. tammikuuta 1946 Philadelphiaan, jossa se siirrettiin Atlantin reservilaivaston Philadelphian osastoon 31. toukokuuta. Alus poistettiin palveluksesta 11. helmikuuta 1947 ja se luovutettiin Ranskalle puolustuksen avustusohjelman mukaisesti 8. tammikuuta 1951. Ranskan merivoimat nimesi aluksen "Lafayetteksi" runkonumerolla R-96. Alus palautettiin Yhdysvalloille 20. maaliskuuta 1963 ja se myytiin Boston Metals Companylle Baltimoreen Marylandiin romutettavaksi.


title: Firenzen kasvitieteellinen puutarha

text: Firenzen kasvitieteellinen puutarha () on Firenzen yliopiston ylläpitämä kasvitieteellinen puutarha. Se sijaitsee aivan Firenzen keskustassa ja on pinta-alaltaan 2,39 hehtaaria.


title: Firenzen kasvitieteellinen puutarha

text: Firenzen kasvitieteellinen puutarha perustettiin 1. joulukuuta 1545, kun Toscanan suurherttua Cosimo I de’ Medici osti dominikaaninunnilta maa-alueen. Puutarha tunnettiin alkujaan nimellä "Giardino dei Semplici" (), koska siellä viljeltiin vain lääketieteellisen tarkoitukseen käytettyjä kasveja. Alkuperäisen pohjakaavan suunnitteli Niccolò Tribolo, joka oli suunnittelut jo useita suurherttuan puutarhoja. Rakennustöistä vastasi Luca Ghini, joka oli ollut perustamassa jo Pisan kasvitieteellistä puutarhaa. Puutarhaa kehitettiin runsaasti 1700-luvulla, kun suurherttua Cosimo III de’ Medici, joka antoi puutarhan Pier Antonio Michelin johtoon.


title: Hemosyaniini

text: Hemosyaniini on kuparipitoinen happea sitova proteiini. Siinä kaksi kupariatomia voi sitoa yhden happi (O) molekyylin. Hemosyaniini molekyyli on väriltään sininen ollessaan sitonut O-molekyylin ja väritön vapautettuaan sen. Hemosyaniini kuljettaa happea selkärangattomien, kuten nilviäisten, äyriäisten ja pääjalkaisten veressä, hemoglobiinin asemesta.


title: Hemosyaniini

text: UV-Spektroskopiassa Hemosyaniini osoittaa voimakasta absorbanssia 350 nm ja 580 nm aallonpituudella. IR-Spektroskopiassa happisidos (O-O) näkyy 755 cm aaltopituudella.


title: Hemosyaniini

text: Hemosyaniini (1500 kDa) on paljon suurikokoisempi molekyyli kuin hemoglobiini (68 kDa) joten siksi se kulkeekin vapaasti nilviäisten veriplasmassa eikä ole sitoutunut soluihin kuten hemoglobiini punaisiin verisoluihin


title: Hemosyaniini

text: Vuonna 2006 julkaistiin tutkimus, jossa "Concholepas concholepas" merikorva-lajin verestä eristetty hemosyaniini oli tehokas eturauhassyöpää ja virtsarakonsyöpää vastaan


title: Vuorihallitus

text: Vuorihallitus oli vuosina 1858–1884 toiminut suomalainen valtion keskusvirasto, joka vastasi kaivosteollisuudesta.


title: Vuorihallitus

text: Ruotsin vallan aikana vuorilaitoksen hoito oli kuulunut vuorikollegiolle. Sen tehtävät siirtyivät autonomisessa Suomessa hallituskonseljin eli myöhemmän senaatin valtiovaraintoimituskunnalle, jonka alaisuuteen perustettiin vuorimestarin virka jo vuonna 1809. Vuorilaitoksen menosäännöllä 3.10.1821 perustettiin vuori-intendentin konttori, jota johti yli-intendentti. Varsinainen vuorihallitus perustettiin uudella ohjesäännöllä 10.2.1858. Kaksi vuotta aiemmin oli lakkautettu vanhat vuorioikeudet ja vuorikäräjät, kun niiden tehtävät siirrettiin kihlakunnanoikeuksille. Vuorihallituksen johtaja eli vuori-intendentti oli myös manufaktuurijohtokunnan jäsen.


title: Vuorihallitus

text: Vuoden 1885 alusta vuorihallituksen ja manufaktuurijohtokunnan tehtävät siirtyivät uudelle teollisuushallitukselle.


title: Vuorihallitus

text: "Titteli vuoteen 1821 vuorimestari, 1821–1858 yli-intendentti, 1858 alkaen vuori-intendentti"


title: Good (elokuva)

text: Good (televisioesityksessä myös nimellä "Good – Natsi vasten tahtoaan") on vuonna 2008 ilmestynyt brittiläis-saksalais-unkarilainen elokuva, joka perustuu C. P. Taylorin näytelmään. Vicente Amorimin ohjaaman elokuvan pääosia näyttelevät Viggo Mortensen, Jason Isaacs ja Jodie Whittaker.


title: Good (elokuva)

text: 1930- ja 1940-luvuille sijoittuva elokuva kertoo John Halderista (Viggo Mortensen), saksalaisesta kirjallisuuden professorista, joka on aluksi haluton hyväksymään Saksan kansallissosialistisen työväenpuolueen ajamia aatteita. Hän kehottaa ystäväänsä ja ensimmäisen maailmansodan taistelutoveriaan, juutalaista Mauricea (Jason Isaacs), ottamaan rauhallisesti, sillä natsien valtaannousu on vain pian ohimenevä vaihe. Luennoillaan Halder kohtaa nuoren naisopiskelijan Annen (Jodie Whittaker), jonka kanssa hän ajautuu suhteeseen ja eroaa ensimmäisestä vaimostaan. Hän yrittää myös huolehtia tuberkuloosia sairastavasta äidistään ja kirjoittaa kokemuksiensa pohjalta eutanasiaan myönteisesti kantaa ottavan romaanin, joka kiinnittää natsien ja jopa itsensä Adolf Hitlerin huomion. Propagandatekstiä vastaan Halderille tarjotaan ylennystä yliopistossa ja seremoniallista paikkaa SS-joukoissa. Hän myöntyy.


title: Good (elokuva)

text: Juutalaisten aseman käytyä yhä kestämättömämmäksi 1930-luvun edetessä Maurice pyytää Halderia hankkimaan hänelle junalipun Pariisiin, Ranskaan. Se ei onnistu, mutta kuultuaan Ernst vom Rathin murhasta ja kristalliyön suunnitelmista Halder yrittää uudelleen ja saa hankittua lipun – enää hän ei vain löydä Mauricea sekasorron keskeltä. Myöhemmin paljastuu, että Maurice oli etsinyt häntä hänen kotoaan, mutta Anne oli antanut tämän ilmi. Elokuvan päätteeksi Halder vierailee työtehtävissään keskitysleirillä ja saa huomata, mitä hänen tekonsa ovat saaneet aikaan.


title: Manufaktuurijohtokunta

text: Manufaktuurijohtokunta oli vuosina 1835–1884 toiminut suomalainen valtion keskusvirasto, joka vastasi teollisuuteen ja tuotantoon liittyvistä asioista. Sen tuli valvoa ja edistää manufaktuurilaitoksia, tehtaita, käsityöläisammatteja ja kotiteollisuutta sekä hankkia tietoa uusista keksinnöistä ja kehittää teknillistä koulutusta. Suomen patenttijärjestelmä kehittyi manufaktuurijohtokunnan alaisuudessa, ja se olikin nykyisen Patentti- ja rekisterihallituksen kaukainen edeltäjä.


title: Manufaktuurijohtokunta

text: Manufaktuurijohtokunta perustettiin 20.5.1835. Johtokunan muodostivat senaatin valtiovaraintoimituskunnan päällikkö puheenjohtajana sekä kolme muuta jäsentä, joista yksi oli vuorilaitoksen yli-intendentti. Johtokunta johtoon asetettiin vuoden 1859 oma intendentti. Manufaktuurijohtokunta yhdistettiin vuoden 1885 alusta vuorihallituksen kanssa uudeksi teollisuushallitukseksi.


title: Manufaktuurijohtokunta

text: "Titteli vuoteen 1858 puheenjohtaja, vuodesta 1859 intendentti"


title: Valtteri Virtanen

text: Valtteri Virtanen (s. 25. syyskuuta 1992 Hyvinkää) on suomalainen pesäpalloilija, jolla oli Hyvinkään Tahkon kanssa sopimus kauden 2015 loppuun saakka.


title: Valtteri Virtanen

text: Virtanen on pelannut koko uransa Hyvinkään Tahkossa, joka on hänen kasvattajaseuransa. Hän pääsi pelaamaan Suomensarjassa jo kaudella 2008. Kaudella 2010 Virtanen sai uransa ensimmäiset Superpesis-ottelunsa. Hän pelasi kauden aikana kymmenessä Superpesiksen ottelussa. Lisäksi hän pelasi Puna-Mustissa, jonka kanssa Tahkolla oli yhteistyösopimus. Seuraavana vuonna Virtanen sai tililleen jo 25 ottelua. Kaudella 2013 Virtanen pelasi vain yhden ottelun. Hän oli alkukauden loukkaantuneena A-poikien ottelussa tulleen takareisivamman vuoksi. Hän palasi Tahkon joukkueeseen ottelussa Pattijoen Urheilijoita vastaan, mutta loukkaantui kesken ottelun uudestaan. Virtanen kävi lyömässä kyseisessä ottelussa vain kerran. Virtanen pelasi kuitenkin kauden aikana kuusi ottelua Ykköspesiksessä PuMun joukkueessa, jonka kanssa Tahkolla oli yhteistyösopimus. Niissä hän jäi ilman tehopisteitä. Virtanen toimi loppukaudella myös Tahkon edustusjoukkueen kakkospelinjohtajana.


title: Valtteri Virtanen

text: Virtanen pelaa vaihtajana sekä polttolinjassa. Hän voitti 2012 Tahkossa A-poikien SM-pronssia. Valtterin isä on Tahkon entinen pelaaja ja pelinjohtaja Pasi Virtanen.


title: Good

text: Good voi tarkoittaa seuraavia asioita:


title: Kauppa- ja teollisuushallitus

text: Kauppa- ja teollisuushallitus (vuoteen 1918 teollisuushallitus) oli vuosina 1885–1926 toiminut suomalainen valtion keskusvirasto. Sen tuli alkuaan valvoa ja edistää Suomen teollisuutta, koota siitä tilastoja ja katsauksia, antaa lausuntoja sekä johtaa maan teknillisiä oppilaitoksia. Itsenäisyyden aikana toimenkuvaan lisättiin myös kaupan valvontaan liittyviä tehtäviä.


title: Kauppa- ja teollisuushallitus

text: Teollisuushallitus perustettiin vuoden 1885 alusta yhdistämällä manufaktuurijohtokunta ja vuorihallitus, joiden tehtävät myös siirtyivät sille. Sen yhteyteen perustettiin samana vuonna myös Geologinen komissio. Teollisuushallitus korvattiin 19.11.1918 Kauppa- ja teollisuushallituksella.


title: Kauppa- ja teollisuushallitus

text: Teollisuushallitus määrättiin asetuksella 11.2.1889 ylläpitämään tavaramerkkirekisteriä, 2.5.1895 kaupparekisteriä ja 21.1.1898 patenttirekisteriä.


title: Kauppa- ja teollisuushallitus

text: Koska Kauppa- ja teollisuushallituksen tehtävien katsottiin olevan suurelta osin päällekkäisiä Kauppa- ja teollisuusministeriön tehtävien kanssa, virasto lakkautettiin vuoden 1926 alusta ja sen tehtävät siirrettiin ministeriölle. Vuonna 1941 perustettiin Patentti- ja rekisterihallitus samoja tehtäviä hoitamaan.


title: Kauppa- ja teollisuushallitus

text: "Titteli vuoteen 1919 yli-intendentti, sen jälkeen ylijohtaja""Pääjohtajakunta", s. 198–201. SKS, Helsinki 2005.


title: RN Constituzione (1849)

text: RN Constituzione () oli alun perin Sardinian laivaston toisen luokan fregatti, joka luokiteltiin 1863 siipirataskorvetiksi. Alus osallistui Krimin sotaan 1855. Se liitettiin 1861 Regia Marinaan eli Italian kuningaskunnan laivastoon. Alus poistettiin palveluksesta 1875.


title: Räjähtävät luodit

text: Räjähtävät luodit ovat luoteja, jotka sisältävät räjähdepanoksen ja sen sytyttävän isku- ja joissain malleissa myös aikasytyttimen. 400:aa grammaa kevyempien räjähtävien luotien käyttö henkilömaaleja vastaan on kielletty sotilaskäytössä kansainvälisillä sopimuksilla vuodesta 1868 alkaen.


title: Räjähtävät luodit

text: Joskus "räjähtävistä luodeista" puhuttaessa tarkoitetaan luoteja, jotka pirstoutuvat tai muuttavat muotoaan pehmytkudokseen tai luuhun osuttuaan. Tällaiset luodit kiellettiin sodankäynnissä vuonna 1899.


title: Räjähtävät luodit

text: Räjähtäviä luoteja käytettiin Yhdysvaltojen sisällissodassa, patruunana oli .58-kaliiberinen räjähtävä GARDINER-luoti läpipalavalla aikasytyttimellä. Siinä oli lyijykuoren sisällä pieni ruutipanos, joka räjähti ohi ammuttuna 200-250 metrin päässä tai osuman saaneen sisällä. Luoti ei räjähtänyt pirstaleiksi, vaan laajeni huomattavasti. Ammuksia valmisti Unionin joukoille tehdas New Yorkissa, mutta Konfederaatin joukot kaappasivat usein ammuslastit ja käyttivät niitä Unionin joukkoja vastaan.


title: Oula Forsström

text: Oula Forsström (s. 15. heinäkuuta 1993 Espoo) on suomalainen pesäpalloilija, jolla on Hyvinkään Tahkon kanssa sopimus vuoden 2013 loppuun saakka.


title: Oula Forsström

text: Forsströmin kasvattajaseura on Espoon Pesis. Hän aloitti pesäpallon 9-vuotiaana. Hän on pelannut aikuisissa vain Tahkon joukkueessa tai joukkueessa, jolla on yhteistyösopimus Tahkon kanssa. Tahkoon Forsström siirtyi 15-vuotiaana. Ensimmäiset pelinsä Suomensarjassa Forsström pelasi kaudella 2010. Kaudella 2011 hän pelasi myös Poikien Superpesiksessä sekä B-poikien SM-sarjassa.


title: Oula Forsström

text: Forsström pelasi ensimmäisen Superpesis-ottelunsa jokerina kaudella 2012 ottelussa Jyväskylän Kiriä vastaan Jyväskylässä. Hän pääsi runkosarjan viimeisellä kierroksella ensi kertaa myös ulkokentälle. Pudotuspeleissä Forsström oli mukana jokaisessa Tahkon ottelussa. Kaudella 2013 Forsström jatkoi Tahkon edustusjoukkueen ringissä. Hän ei kuitenkaan pelannut Superpesiksessä, sillä Forsström oli armeijassa. Sen sijaan hän pelasi Tahkossa poikien Superpesistä sekä Ykköspesistä Puna-Mustissa, jonka kanssa Tahkolla on yhteistyösopimus. Forsström pelaa sekä etenijänä että vaihtajana. Ulkokentällä hän pelaa etukentällä. Hän on voittanut Tahkossa C-pojissa SM-kultaa ja A-pojissa SM-pronssia.


title: Toni Kallela

text: Toni Kallela (s. 10. tammikuuta 1993 Oulainen) on suomalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan vasen laitahyökkääjä. Elite Prospects -sivuston Ulf Anderssonin mukaan Kallela on vauhdikas hyökkääjä, jolla on hyvä työmoraali. Sportin urheilutoimenjohtaja Markus Jämsän mukaan hän on taitava pelaaja ja nopea luistelija, joka pystyy sekä maalintekoon että järjestämään paikkoja muille.


title: Toni Kallela

text: Kallela on Nivala Cowboysin kasvatti. Hän siirtyi sittemmin Raahe-Kiekkoon, josta Kallela jatkoi C-juniori-ikäisenä kaudeksi 2007–2008 Laser HT:hen. Kauden 2008–2009 hän aloitti Oulun Kärppien C-junioreissa, mutta Kallela siirtyi sieltä kesken kauden Kalevan Palloon, jonka C-nuorten runkosarjan paras pistemies, maalintekijä ja syöttäjä hän oli tehoilla 12+20=32. Kallela oli kevään 2012 karsintasarjassa KalPan A-nuorten paras maalintekijä kuudella osumallaan.


title: Toni Kallela

text: Kaudeksi 2011–2012 Kallela nostettiin kaksivuotisella sopimuksella KalPan SM-liigarinkiin. Hän pelasi kauden aikana SM-liigassa seitsemän runkosarja- ja yhden playoff-ottelun tehden yhden syöttöpisteen Joonas Riekkisen tekemään maaliin, joka syntyi Kallelan ensimmäisessä SM-liigaottelussa 21. syyskuuta 2011 vieraissa Saimaan Palloa vastaan. Hän sai ottelussa jääaikaa 9.28 minuuttia. Kallela pelasi KalPan miesten joukkueessa myös viiden ottelun verran harjoituskaudella European Trophy -turnauksessa. Suurimman osan kaudestaan hän pelasi kuitenkin KalPan A-nuorissa. Kallela voitti tehoilla 33+42=75 koko A-nuorten SM-liigan piste- ja syöttöpörssin ja palkittiin Kari Jalonen -palkinnolla. Hän myös jakoi HIFK:n Aki Kivelän kanssa maalipörssin voiton ja Arto Javanainen -palkinnon. Kallela voitti myös kevään 2012 pudotuspelien pistepörssin tehoilla 5+10=15. Hänet palkittiin kauden päätteeksi myös A-nuorten SM-liigan parhaana hyökkääjänä Saku Koivu -palkinnolla ja valittiin tähdistökentälliseen. Kallela valittiin myös A-nuorten SM-liigan tammikuun 2012 kuukauden pelaajaksi.


title: Toni Kallela

text: Kauden 2012–2013 kynnyksellä KalPa lainasi Kallelan Mestis-joukkue Savonlinnan Pallokerhoon. Lokakuussa 2012 hän siirtyi joukkueeseen uudelleen lainalle marraskuun maaottelutaukoon kestäneellä sopimuksella. Yhteensä Kallela pelasi SaPKossa kahdeksan ottelun tehden viisi syöttöpistettä. KalPan SM-liigajoukkueessa hän pelasi vähällä peliajalla 12 ottelua, kunnes Kallela siirtyi tammikuussa 2013 loppukauden kattavalla sopimuksella Ruotsin toiseksi korkeimmalla sarjatasolla HockeyAllsvenskanissa pelaavaan Mora IK:hon.


title: Toni Kallela

text: Kaudeksi 2013–2014 Kallela siirtyi 2+1-vuotisella sopimuksella Tapparaan. Hän ei onnistunut vakiinnuttamaan paikkaansa SM-liigassa ja pelasi vain 14 runkosarjaottelua, vaikkakin Kallela onnistui kohtuullisin hyvin pelaamissaan otteluissa. Kallela teki niissä tehot 4+2=6. Hänen liigauransa avausmaali syntyi 10. lokakuuta 2013 Pelicansia vastaan. Kallela pelasi myös viisi ET-ottelua. Suurin osa hänen kaudestaan eteni lopulta lainalla Lempäälän Kisassa, jonka kolmanneksi paras maalintekijä Kallela oli 12 osumallaan Arttu Ilomäen kanssa. Hän ei kerännyt koko kauden aikana ainuttakaan jäähyminuuttia. Kaudella 2014–2015 Kallela pelasi Tapparassa viisi Mestarien liigan ottelua, mutta mahtui joukkueen SM-liigakokoonpanoon vain kahdessa ottelussa. Hän pelasi pääosan kaudestaan lainalla LeKissä ollen joukkueen paras maalintekijä ja toiseksi paras pistemies Miikka Männikön jälkeen tehoilla 12+12=24, kunnes Kallela siirtyi tammikuussa 2015 loppukauden kattavalla sopimuksella Tampereen Ilvekseen.


title: Toni Kallela

text: Kallela siirtyi kaudeksi 2015–2016 1+1-vuotisella ja syyskuun 2015 loppuun asti kestävän try-outin sisältävällä sopimuksella Porin Ässiin. Hän sai koejakson päätteeksi jatkosopimuksen. Kallela pelasi ensimmäisen kokonaisen kautensa SM-liigassa ja teki 57 runkosarjaottelussa tehot 8+9=17. Hän sai syyskaudella vastuuta myös Ässien kärkiketjuissa.


title: Toni Kallela

text: Lokakuussa 2016 Kallela siirtyi try-outille Saksan toiseksi korkeimmalle sarjatasolle DEL2-liigaan Eispiraten Crimmitschaun riveihin olutaan alkukauden ilman sopimusta. Kallela pelasi siellä kolme ottelua, mutta hän jäi ilman jatkosopimusta ja siirtyi pian tämän jälkeen loppukauden 2016–2017 kattavalla sopimuksella Tanskan Metal Ligaenin Herning Blue Foxiin. Kallela oli joukkueen kolmanneksi paras pistemies tehoilla 13+18=31. Hänen kautensa päättyi kuitenkin runkosarjan lopulla loukkaantumiseen. Heinäkuussa 2017 Kallela teki Herningin kanssa vuoden mittaisen jatkosopimuksen. Kaudella 2017–2018 hän voitti tehoilla 25+39=64 koko Metal Ligaenin pistepörssin sekä jakoi syöttöpörssin voiton Aalborg Piratesin Julian Jakobsenin kanssa. Kallela voitti myös liigan tehotilaston lukemalla +28. Hän voitti myös pudotuspelien piste- ja syöttöpörssin tehoilla 7+16=23. Kallela voitti kauden päätteeksi hopeaa ja hänet valittiin Metal Ligaenin tähdistökentälliseen.


title: Toni Kallela

text: Kaudeksi 2018–2019 Kallela palasi SM-liigaan ja siirtyi vuoden mittaisella sopimuksella Vaasan Sportiin. Tammikuussa 2019 hän teki joukkueen kanssa 1+1-vuotisen jatkosopimuksen.


title: Toni Kallela

text: Kallela pelasi alle 18-vuotiaiden MM-kilpailuissa vuonna 2011. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi. Yhteensä Kallela on pelannut 19 nuorten ja 22 poikien maaottelua.


title: Toni Kallela

text: Kallelan isoveli Niko on entinen jääkiekkoilija, joka pelasi KalPan SM-liigajoukkueessa kaksi ottelua kaudella 2010–2011. Veljesten isä Martti Kallela pelasi omalla urallaan SM-sarjaa Oulun Kärpissä ja Rauman Lukossa 1960- ja 70-luvuilla.


title: Riku Hokkanen

text: Riku Hokkanen (s. 15. joulukuuta 1992 Vihti) on suomalainen pesäpalloilija, jolla oli sopimus Hyvinkään Tahkon kanssa vuoden 2015 loppuun asti.


title: Riku Hokkanen

text: Hokkasen kasvattajaseura on Vihdin Pallo. Hän pelasi Vihdissä Suomensarjaa kausina 2008-2010. Niistä viimeisenä hän 22:ssa pelaamassaan ottelussa löi 15 ja toi 42 juoksua sekä sai 119 kärkilyöntiä. Hokkanen siirtyi kauden jälkeen Hyvinkään Tahkoon. Sopimus oli kaksivuotinen. Hän oli kauden aikana säännöllisesti mukana Tahkon yhteistyöseura Puna-Mustien harjoituksissa ja otteluissa. Hokkanen pelasi kauden aikanapoikien Superpesistä sekä kymmenen ottelua Superpesiksessä Tahkon joukkueessa ja Ykköspesistä Helsingin Puna-Mustissa Ykköspesistä 15 ottelua. Hokkanen palkittiin ensimmäisessä ottelussaan Ykköspesiksessä joukkueensa parhaana ja hän keräsi kehuja. Hokkanen teki Superpesis-debyyttinsä loppukaudella ottelussa Kankaanpään Mailaa vastaan. Debyyttinsä jälkeen Hokkanen pelasi jokaisessa Tahkon loppukauden ottelussa.


title: Riku Hokkanen

text: Kaudella 2012 Hokkanen pelasi Tahkossa junioripelejä ja Superpesistä. Hän saavutti kauden päätteeksi Tahkon joukkueessa A-poikien SM-pronssia. Hokkanen pelasi kauden aikana myös A-poikien Itä-Länsi-ottelussa. Hokkanen pidensi kauden alussa sopimustaan kauden 2013 loppuun saakka. Kauden päätteeksi sopimusta jatkettiin vielä vuoden 2015 loppuun asti.


title: Riku Hokkanen

text: Hokkanen pelasi kaudella 2013 jokaisessa Tahkon 31 ottelussa. Hän löi kauden aikana kahdeksan juoksua. Lisäksi Hokkanen valittiin toisena peräkkäisenä vuotena A-poikien Itä-Länteen. Hokkanen oli harjoituskauden aikana armeijassa eikä osallistunut Tahkon talviharjoituksiin. Hokkanen pelasi kauden aikana myös poikien Superpesistä.


title: Riku Hokkanen

text: Hokkanen pelaa vaihtajana ja polttajana. Hän on opiskelija. Hokkanen valittiin 2010 Etelän Pesiksen vuoden poikapelaajaksi.


title: Callum MacLeod

text: Callum MacLeod (s. 20. tammikuuta 1988 Northampton, Gloucester) on brittiläinen autourheilija. Hän aloitti uransa kartingissa ja voitti Super 1 National Rotax Junior -sarjan mestaruuden vuonna 2003. Vuonna 2005 MacLeod kilpaili Formula BMW UK -sarjassa. Seuraavana vuonna hän kilpaili Britannian Formula Ford -sarjassa ja sijoittui seitsemänneksi. Vuonna 2007 MacLeod voitti Britannian Formula Ford -sarjan mestaruuden ja sijoittui toiseksi Formula Ford Festival -finaalisarjassa. Vuonna 2008 MacLeod kilpaili Britannian F3-sarjassa ja sijoittui 14:ksi. Vuonna 2009 MacLeod voitti European F3 Openin Copa-luokan mestaruuden. Hän sijoittui yhdeksänneksi Espanjan-sarjassa. Vuonna 2010 MacLeod sijoittui toiseksi Espanjan F3 Open -sarjassa. Vuonna 2011 MacLeod kilpaili GP3-sarjassa Carlin-tallissa Saksan kilpailusta lähtien korvaten Daniel Moradin. Hän saavutti 3 pistettä Italian sprinttikilpailusta, jossa hän ajoi nopeimman kierroksen. Pisteissä hän sijoittui sijalle 23.


title: Ville Järveläinen

text: Ville Järveläinen (s. 24. helmikuuta 1993 Hämeenlinna) on suomalainen jääkiekkoilija, joka pelaa Tanskan Metal Ligaenin Gentofte Starsissa. Hän on pelipaikaltaan oikea laitahyökkääjä ja laukoo oikealta. Pienikokoinen Järveläinen on vain 165 cm pitkä.


title: Ville Järveläinen

text: Järveläinen on Hämeenlinnan Pallokerhon kasvatti. Kaudella 2007–2008 hän oli seuran C-nuorten paras pistemies ja syöttäjä sekä SM-sarjan runkosarjassa tehoilla 8+14=22 että SM-karsinnoissa tehoilla 9+10=19. Kaudella 2008–2009 Järveläinen voitti tehoilla 11+35=46 B-nuorten SM-sarjan syöttöpörssin ja sijoittui pistepörssissä toiseksi Ässien Santeri Halmeen jälkeen. Hän jakoi myös kevään 2009 pudotuspelien syöttöpörssin voiton Kärppien Joonas Donskoin kanssa ja voitti HPK:n sisäisen pistepörssin tehoilla 2+7=9. Järveläinen voitti kauden päätteeksi B-nuorten SM-hopeaa. Kaudella 2009–2010 hän jakoi kevään 2010 pudotuspelien pistepörssin Ässien Valtteri Niemisen kanssa tehoilla 6+8=14. Järveläisen kausi päättyi taas B-nuorten SM-hopeaan.


title: Ville Järveläinen

text: Kaudella 2010–2011 Järveläinen sijoittui tehoilla 24+28=52 A-nuorten SM-liigan pistepörssissä toiseksi HIFK:n Markus Granlundin kanssa. Heidän edellään oli vain Järveläisen joukkuetoveri Teemu Rautiainen. Kevään 2011 pudotuspeleissä Järveläinen oli HPK:n paras maalintekijä neljällä osumallaan. Hänet palkittiin kauden päätteeksi A-nuorten SM-liigan vuoden tulokkaana Yrjö Hakala -palkinnolla. Kaudeksi 2011–2012 Järveläinen siirtyi Pohjois-Amerikkaan USHL-junioriliigan Green Bay Gamblersiin, jossa hän voitti kauden päätteeksi Clark Cupin.


title: Ville Järveläinen

text: Kaudeksi 2012–2013 Järveläinen siirtyi vuoden mittaisella sopimuksella Mestis-joukkue Heinolan Peliittoihin. Hän teki tulokaskautensa aikana 34 runkosarjaottelussa tehot 10+22=32 ja oli kauden päätyttyä joukkueensa kolmanneksi paras pistemies. Järveläinen valittiin Mestiksen lokakuun 2012 kuukauden tulokaspelaajaksi ja hän edusti kauden aikana myös Etelän joukkuetta Mestis Hockey Dayn tähdistöottelussa. Tammikuussa 2013 Järveläinen palasi kuitenkin 1+1-vuotisella sopimuksella kasvattajaseuraansa HPK:hon pelaamaan SM-liigaa. Hän teki liigadebyyttinsä 25. tammikuuta 2013 Oulun Kärppiä vastaan. Järveläisen liigauran avausmaali syntyi 7. maaliskuuta 2013 vieraissa Turun Palloseuraa vastaan. Kaikkiaan hän teki kauden aikana SM-liigassa yhdeksässä runkosarjaottelussa tehot 1+3=4. Kevään 2013 pudotuspeleissä Järveläinen vahvisti HPK:n A-nuoria. Hän jakoi seitsemällä osumallaan maalipörssin voiton Bluesin Nico Nybergin ja joukkuetoverinsa Miika Heikkilän kanssa. Järveläinen voitti kauden päätteeksi A-nuorten Suomenmestaruuden.


title: Ville Järveläinen

text: Järveläisen varsinainen SM-liigan tulokaskausi 2013–2014 toi 29 runkosarjaottelussa tehot 3+5=8 ja viidessä playoff-ottelussa yhden syöttöpisteen. Hän pelasi kauden aikana miesten pelejä myös 14 Mestis-ottelun verran Savonlinnan Pallokerhossa tehopistein 8+10=18. Huhtikuussa 2014 Järveläinen teki vuoden mittaisen jatkosopimuksen HPK:n kanssa. Kaudella 2014–2015 hän teki SM-liigassa 48 runkosarjaottelussa tehot 4+7=11. Järveläinen pelasi myös kaksi ottelua lainalla Peliitoissa.


title: Ville Järveläinen

text: Kaudeksi 2015–2016 Järveläinen siirtyi kaksivuotisella sopimuksella Saimaan Palloon. Häneltä odotettiin vahvan harjoituskaudenkin myötä läpimurtoa, mutta Järveläisen kausi osoittautui kuitenkin pettymykseksi, kun 37 runkosarjaottelussa syntyi tehot 2+7=9. Hän ei mahtunut pudotuspeleissä enää SaiPan kokoonpanoon. Järveläinen pelasi kauden aikana myös kolme ottelua lainalla Peliitoissa tammikuussa 2016.


title: Ville Järveläinen

text: Järveläinen ei pelannut SaiPassa enää toista sopimuskauttaan, vaan siirtyi kaudeksi 2016–2017 vuoden mittaisella sopimuksella Saksan toiseksi korkeimmalle sarjatasolla DEL2-liigan Heilbronner Falkeniin. Kaudeksi 2017–2018 hän siirtyi vuoden mittaisella sopimuksella Tanskan Metal Ligaenin Gentofte Starsiin.


title: Ville Järveläinen

text: Järveläinen pelasi alle 20-vuotiaiden MM-kilpailuissa vuonna 2013 ja alle 18-vuotiaiden MM-kilpailuissa vuonna 2011. Hän pelasi myös alle 18-vuotiaiden Ivan Hlinkan muistoturnauksessa vuonna 2010.


title: Femen

text:
Femen () on ukrainalainen feministinen protestiryhmä, joka perustettiin vuonna 2008. Järjestö on tullut tunnetuksi paljasrintaisista nuorista naisista koostuvista mielenosoituksistaan.
Perustaja Oleksandra Ševchenkon mukaan järjestön on tarkoitus taistella patriarkaattia vastaan sen kolmessa ilmenemismuodoissa: naisten riisto, diktatuuri ja uskonto.
Järjestöä 2010 johtaneen Anna Hutsolin mukaan päämääränä on parantaa naisten asemaa miehisessä Ukrainassa. Hutsolin mukaan paljasrintaisuus auttaa heitä saamaan äänensä kuuluviin. Järjestössä oli tuolloin noin 300 aktiivia.


title: Femen

text:
Femen vastusti Ukrainassa järjestettyjen jalkapallon Euroopan-mestaruuskilpailujen yhteydessä sallittua seksiturismia.
Tammikuussa 2012 Femen vastusti Valko-Venäjälle myönnettyjä vuoden 2014 jääkiekon maailmanmestaruuskilpailuja.
Vuonna 2011 järjestö protestoi uusiseelantilaisen radioaseman järjestämää "Win a Wife" -kilpailua.


title: Femen

text:
He vastustivat Vladimir Putinia vuoden 2012 Venäjän presidentinvaalissa.
Heinäkuussa 2012 Femenin jäsen hyökkäsi patriarkka Kirilliä päin Kiovan lentokentällä. Hänen selkäänsä oli kirjoitettu englanniksi kehotus tappaa patriarkka.


title: Femen

text: Elokuussa 2012 Femen sahasi poikki Kiovan keskustassa puuristin solidaarisuudesta oikeudessa ollutta Pussy Riot -ryhmää kohtaa. Risti oli pystytetty kommunistien kristittyjen vainojen uhrien muistolle.


title: Femen

text: Amina Sboui nostatti kohun Tunisiassa yläosattomilla Facebook-kuvilla ja maalaamalla sanan "FEMEN" hautausmaan aitaan. Hänet pidätettiin 19. toukokuuta 2013. Femen-johtaja Inna Shevtšenko julisti 4.4. olevan Kansainvälisen topless jihad-päivän. Myöhemmin kolme aktivistia pidätettiin Tunisissa yläosattomasta mielenosoituksesta oikeustalon edustalla. Sboui vapautettiin 1. elokuuta, mutta hän erosi ryhmästä syyttäen sitä islamofobiasta ja hämärästä rahoituksesta.


title: Femen

text:
Helmikuussa 2013 aktivistit osoittivat mieltään Pariisin Notre Damen katedraalissa ja huusivat väistyvän paavi Benedictus XVI:n vastaisia iskulauseita.
Huhtikuussa 2013 Femen hyökkäsi Belgian katolista arkkipiispa André-Jozef Léonardia vastaan Brysselissä, kun hän osallistui sananvapautta ja jumalanpilkkaa käsittelevään paneeliin ULB-yliopistolla.


title: Femen

text: Kesäkuussa 2013 kolme aktivistia Tunisiasta, Egyptistä ja Ruotsista livahti burkat päällä Tukholman Södermalmin moskeijaan, jossa he vastustivat šariaa ja vaativat naisten vapauttamista kunnes poliisi vei heidät pois.


title: Femen

text:
Maaliskuussa 2014 kaksi ranskalaista aktivistia pidätettiin äänestyspaikalla Turkissa, jonne pääministeri Recep Tayyip Erdoğanin oli määrä tulla äänestämään.
Kesäkuussa 2014 Femen osoitti ensimmäistä kertaa mieltään Israelissa.


title: Femen

text:
Lokakuussa 2014 Iana Jdanova tuomittiin Ranskassa sakkoihin säädyttömyydestä ja vahingonkorvauksiin Venäjän presidentti Vladimir Putinin vahanuken tuhoamisesta Grévinin museossa Pariisissa. Hänen rintaansa oli kirjoittu "Kill Putin" kun hän rikkoi nuken veitsellä.
Loppukuusta kaksi aktivistia tunkeutui osoittamaan mieltään Ranskan presidentti François Hollandelle. Inna Shevchenkon mukaan he halusivat esittää kysymyksiä hänen mielipiteestään kahden tuomiolla olleen femenin jutusta.


title: Femen

text: Huhtikuussa 2015 Femenin mielenosoittaja hyökkäsi Euroopan keskuspankin tiedotustilaisuudessa keskuspankin pääjohtajan Mario Draghin edessä pöydälle, heitti pöydällä olleet Draghin paperit ilmaan ja levitti Draghin päälle paperisilppua. Mielenosoittajan paidassa luki Euroopan keskuspankin diktatuurista.


title: Femen

text: Ryhmään soluttautuneen katolisen Il Foglio -lehden toimittajan mukaan aktivisteille maksettiin 2500 euroa kuussa. Pariisissa toimineet aktivistit voivat tienata jopa 1000 euroa päivässä. Lehden mukaan ryhmää rahoittivat yhdysvaltalaiset ja saksalaiset liikemiehet. Erikseen mainittiin yhdysvaltalais-ukrainalais-israelilainen Jed Sanden, joka omistaa mm. aiemmin Kyiv Post -lehteä julkaisseen KP Media -yhtiön.


title: Pianokonsertto nro 27 (Mozart)

text: Pianokonsertto nro 27 B-duuri, KV 595, on Wolfgang Amadeus Mozartin viimeinen pianokonsertto. Teoksen valmistumisajankohta on epäselvä. Käsikirjoitus on allekirjoitettu 5. tammikuuta 1791. Teos on kolmiosainen.


title: Pianokonsertto nro 27 (Mozart)

text: Teos on sävelletty huilulle, kahdelle oboelle, kahdelle fagotille, kahdelle käyrätorvelle, jousille ja pianolle. Ensimmäinen osa alkaa pitkällä orkesterin johdannolla, joka on tyypillistä klassisen kauden pianokonsertoille. Toinen osa alkaa hitaalla ja hyvin yksinkertaisella pianon pääteemalla, jonka orkesteri toistaa. Tätä seuraa pianon esittämä erittäin yksinkertainen sivuteema. Kolmannen osan aloittaa teema, jota Mozart käytti myös laulussa "Komm, lieber Mai" KV. 596.


title: Sebastián Coates

text: Sebastián Coates Nion (s. 7. lokakuuta 1990 Montevideo, Uruguay) on uruguaylainen jalkapalloilija, joka pelaa Portugalin liigan Sportingissa. Hän on pelipaikaltaan puolustaja.


title: Sebastián Coates

text: Coatesin ura alkoi uruguaylaisessa Nacionalissa. Hän nousi edustusjoukkueeseen 2009, minkä jälkeen hän voitti seurassa muun muassa kaksi mestaruutta ja hänet valittiin Uruguayn pääsarjan parhaaksi pelaajaksi. Elokuussa 2011 Coates siirtyi englantilaiseen Liverpooliin noin 7 miljoonan punnan siirtosummalla.


title: Sebastián Coates

text: Loukkaannuttuaan maajoukkuepelissä Coates lainattiin kasvattajaseuraansa Nacionaliin vuoden 2014 tammikuussa. Kauden 2014-2015 hän oli lainassa Sunderlandissa. Heinäkuussa 2015 Coates siirtyi virallisesti Sunderlandin riveihin nelivuotisella sopimuksella. Siirtosummaa ei julkistettu.


title: Sebastián Coates

text: 31. tammikuuta 2016 Coates siirtyi lainalle Portugalin liigan Sportingiin kaudeksi 2016–2017. 2. helmikuuta 2017 Coates siirtyi pysyvällä siirrolla Sportingin riveihin. Sopimus ulottuu 30. kesäkuuta 2022 saakka.


title: Sebastián Coates

text: Uruguayn maajoukkueessa Coates pelasi ensimmäisen ottelunsa vuonna 2011. Hän oli mukana 2011 Copa Américan voittaneessa joukkueessa ja hänet valittiin turnauksen parhaaksi nuoreksi pelaajaksi. MM-kilpailuissa 2014 hän pelasi Englanti-ottelussa kaksi minuuttia. Coates on pelannut maajoukkueessa 16 maaottelua.


title: Peri Gilpin

text: Peri Gilpin (alk. Peri Kay Oldham, s. 27. huhtikuuta 1961 Waco, Texas) on yhdysvaltalainen näyttelijä, joka tunnetaan parhaiten Roz Doylen roolista tilannekomediasarjassa "Frasier". Vuosina 2009–2011 hän näytteli voimistelijanuorten elämästä kertovassa sarjassa "Näytön paikka".


title: Will Bratt

text: William Bratt (s. 13. huhtikuuta 1988 Banbury, Oxford) on brittiläinen moottoriurheilija. Hän aloitti uransa karting-sarjoissa, joissa hän kilpaili kolme vuotta. Vuonna 2003 hän kilpaili T Cars -sarjassa ja sijoittui neljänneksi. Seuraavana vuonna Bratt voitti sarjan mestaruuden. Hän kilpaili myös Britannian Formula Renault talvisarjassa ja oli 11. Vuonna 2005 Bratt kilpaili Britannian Formula Renault -sarjassa ja sijoittui 15:ksi Talvisarjassa hän oli yhdeksäs. Vuonna 2006 Bratt jatkoi FR-sarjassa ja oli kahdeksas. Vuonna 2007 hän oli sarjan kolmas. Hän sijoittui myös toiseksi Formula Palmer Audin Winter Trophy -sarjassa. Vuonna 2008 Bratt sijoittui viidenneksi Espanjan F3-sarjassa. Vuonna 2009 Bratt voitti Euroseries 3000 -sarjan mestaruuden. Hän kilpaili myös Aasian GP2-sarjassa kaudella 2009–2010 Coloni-tallissa saavuttamatta pisteitä. Vuonna 2010 Bratt kilpaili F2-luokassa ja sijoittui viidenneksi. Bratt jatkaa sarjassa vuonna 2011. Hän ajoi kahdeksan kilpailua voittaen yhden kilpailun sijoittuen sarjan yhdeksänneksi. Vuodesta 2012 Bratt on kilpaillut BTCC-sarjassa. Vuonna 2015 Bratt teki debyytin Formula Renault 3.5 -sarjassa.


title: Will Bratt

text: Bratt harrastaa kitaransoittoa ja on lukenut historiaa Lincoln Collegessa Oxfordissa.


title: Ladyboy (albumi)

text: Ladyboy on Frederikin vuonna 2011 julkaisema albumi. Se ylsi toisella listaviikollaan Suomen virallisen listan sijalle 25.


title: Dana Vollmer

text: Dana Whitney Vollmer (s. 13. marraskuuta 1987 Syracuse, New York) on yhdysvaltalainen uimari ja olympiavoittaja.


title: Dana Vollmer

text: Ateenan olympialaisissa 2004 16-vuotias Vollmer sijoittui 200 metrin perhosuinnin finaalissa kuudenneksi ajalla 1.58,98. 4×200 metrin vapaauintiviestissä Vollmer oli mukana Yhdysvaltain joukkueessa, joka voitti olympiakultaa uudella maailmanennätysajalla. Viestijoukkue rikkoi 17 vuotta vanhan ME-ajan, joka oli vanhin voimassa ollut maailmanennätysaika. Hän voitti saman viestimatkan maailmanmestaruuden Melbournessa 2007. Muilla viestimatkoilla hän ui alkuerissä Yhdysvaltojen joukkueissa, jotka toisilla kokoonpanoilla saivat loppukilpailuissa hopeaa.


title: Dana Vollmer

text: Vollmer saavutti Rooman MM-kilpailuissa 2009 hopeaa 4×200 metrin vapaauintiviestissä ja pronssia 200 metrin vapaauinnissa. Ensimmäisen henkilökohtaisen arvokisakultamitalinsa Vollmer saavutti Shanghain MM-kilpailuissa 2011 voitettuaan 100 metrin perhosuinnin ajalla 56,87 sekuntia. Lisäksi hän sai kultaa 4×100 metrin sekauintiviestissä ja hopeaa 4×100 metrin vapaauintiviestissä. Lontoon olympialaisissa 2012 Vollmer saavutti kultaa 100 metrin perhosuinnissa uudella maailmanennätysajalla 55,98. Hän voitti Lontoossa myös toistamiseen olympiakultaa 4×200 metrin vapaauintiviestissä, sillä Yhdysvaltojen joukkue otti voiton matkan loppukilpailussa ennen Australiaa. Kolmannen kultamitalinsa Lontoossa Vollmer saavutti 4×100 metrin sekauintiviestissä.


title: Dana Vollmer

text: Barcelonan MM-kilpailuissa 2013 Vollmer saavutti kultaa 4×100 metrin sekauintiviestissä ja pronssia 100 metrin perhosuinnissa. Rio de Janeiron olympialaisissa 2016 hän saavutti kultaa 4×100 metrin sekauintiviestissä, hopeaa 4×100 metrin vapaauintiviestissä ja pronssia 100 metrin perhosuinnissa.


title: Jakob Suomela

text: Jakob Einari Suomela () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa joukkueenjohtajana Valkoisen armeijan jääkärijoukoissa. Suomela osallistui vielä talvi- ja jatkosotaankin rintamajoukoissa komppanianpäällikkönä. Hänen rintamakomennuksensa päättyi haavoituttuaan jatkosodassa Latvasyrjässä 7. elokuuta 1941.


title: Jakob Suomela

text: Suomelan vanhemmat olivat maanviljelijä Erkki Suomela ja Anna Kaisa Myllylä. Hänet vihittiin avioliittoon vuonna 1933 Kerttu Siviä Hanhisen kanssa. Hän kävi kansakoulun ja vuonna 1913 Suupohjan maamieskoulun kurssin sekä suoritti yksityisesti keskikoulukurssin Iin yhteiskoulussa vuonna 1930. Suomela kävi Haminan taistelukoulun vuonna 1918 ja Reserviupseerikoulun Haminassa vuonna 1928. Lisäksi hän kävi aluepäälliköiden täydennyskurssin vuonna 1922 ja taktiikan soveltamiskurssin vuonna 1926 sekä voimistelunjohtajakurssin vuonna 1928. Komppanianpäällikkökurssin hän suoritti 1930 ja luutnanttikurssin vuonna 1937 sekä viestiupseerikurssin vuonna 1938, joka pidettiin Suojeluskuntain päällystökoulussa.


title: Jakob Suomela

text: Suomela työskenteli kotitalossaan ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 23. marraskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hän suoritti Polangenissa järjestetyn erikoiskurssin (pommarikurssi).


title: Jakob Suomela

text: Suomela saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan aluksi vääpeliksi ja myöhemmin joukkueenjohtajaksi 2. Jääkärirykmentin 4. jääkäripataljoonan 1. komppaniaan. Hän otti osaa sisällissodan taisteluihin Tampereella, Rajamäellä, Tarpilassa ja Raivolassa.


title: Jakob Suomela

text: Suomela palveli sisällissodan jälkeen edelleen 2. Jääkärirykmentissä, josta muodostettiin myöhemmin Porin jalkaväkirykmentti 2, josta hänet siirrettiin 15. maaliskuuta 1919 alkaen koulutusaliupseeriksi Keski-Suomen rykmentin 1. komppaniaan. Hän erosi armeijasta 9. joulukuuta 1919 ja astui suojeluskuntajärjestön palvelukseen, jossa hänet sijoitettiin opettajaksi Viipurin suojeluskuntapiirin aliupseerikouluun 1. maaliskuuta 1920 alkaen. Viipurista hän siirtyi paikallispäälliköksi Uudenkirkon Ylämaan suojeluskuntaan 10. toukokuuta 1920 alkaen. Seuraavaksi hän siirtyi Perkjärvelle, jossa hän toimi paikallisen suojeluskunnan paikallispäällikkönä 1. syyskuuta 1920 alkaen. Suojeluskuntain päällystökoulun vääpeliksi hän siirtyi Viipuriin 15. helmikuuta 1921, josta hänet siirrettiin Koiviston suojeluskunnan paikallispäälliköksi 15. huhtikuuta 1921. Paikallispäällikön tehtävistä hän siirtyi Viipurin suojeluskuntapiirin 5. alueen päälliköksi 1. heinäkuuta 1921 alkaen ja VIII alueen päälliköksi 1. syyskuuta 1922 alkaen. Viipurista hänet siirrettiin Keski-Pohjanmaan suojeluskuntapiirin I alueen päälliköksi 1. tammikuuta 1924 alkaen. Suomela erosi suojeluskunnista 15. syyskuuta 1924, mutta palasi takaisin palvelukseen 1. maaliskuuta 1925, jolloin hänet sijoitettiin Etelä-Pohjanmaan suojeluskuntapiirin II:n ja 1. helmikuuta 1927 alkaen III:n alueen (myöhemmin VIII alue) päälliköksi. Edellä mainitussa tehtävässä hän toimi vuoteen 1939 saakka.


title: Jakob Suomela

text: Suomela osallistui talvisotaan komppanianpäällikkönä Jalkaväkirykmentti 24:n konekiväärikomppaniassa. Hän osallistui talvisodassa taisteluihin Kiviniemessä ja Vuosalmella. Välirauhan aikana hän toimi aluksi samassa tehtävässä ja myöhemmin pataljoonan komentajan viransijaisena sekä Aliupseerikoulun johtajana. Myöhemmin hän toimi komppanianpäällikkönä 6. Prikaatin konekiväärikomppaniassa. Vielä vuonna 1940 hänet siirrettiin Etelä-Pohjanmaan itäisen suojeluskuntapiirin XV alueen päälliköksi. Jatkosodan puhjettua Suomela komennettiin komppanianpäälliköksi Jalkaväkirykmentti 16:n konekiväärikomppaniaan. Jatkosodassa hän taisteli Latvasyrjässä, jossa hän haavoittui 7. elokuuta 1941 vaikeasti. Haavoista parannuttuaan hän jatkoi esikuntatehtävissä aluksi Itä-Karjalan sotilashallinnon esikunnassa Järjestelytoimiston vanhempana toimistoupseerina vuodesta 1942 alkaen. Vuonna 1943 hänet nimitettiin Itä-Karjalan sotilashallinnon esikunnan Komentotoimiston päälliköksi. Vuonna 1944 hänet siirrettiin Itä-Karjalan sotilashallinnosta Puolustusministeriöön, jossa hän toimi Komento-osaston vanhempana toimistoupseerina. Suomela erosi vakinaisesta palveluksesta vuonna 1944. Sotien jälkeen Suomela perusti Suomelan Autoliikkeen Alavudelle.


title: Robert Addie

text: Robert Alastair Addie (10. helmikuuta 1960 – 20. marraskuuta 2003) oli englantilainen näyttelijä, joka tunnettiin parhaiten Guy Gisbornena tv-sarjassa "Robin of Sherwood".


title: Robert Addie

text: Addie opiskeli Marlborough Collegessa ja liittyi 16-vuotiaana National Youth Theatreen. Hän lähti sieltä opiskelemaan vuonna 1978 Royal Academy of Dramatic Artiin, josta hän lähti vuonna 1980 esiintyäkseen John Boormanin elokuvassa "Excalibur – sankarin miekka" Mordredina. Vuonna 1989 Addie jätti näyttelemisen, mutta palasi uralleen vuonna 1995.


title: Robert Addie

text: Addien isäpuoli oli Jack Williams, arvostettu englantilainen poolonpelaaja. Addiestakin tuli taitava ratsastaja ja poolonpelaaja. Addie oli naimisissa ja erosi kolme kertaa. Hänellä oli kolme lasta: Alexander, Alastair ja Caitlin. Hän kuoli 20. marraskuuta 2003 43-vuotiaana, vain kolme viikkoa sen jälkeen kun häneltä diagnosoitiin keuhkosyöpä.


title: Betsileot

text: Betsileot ovat malagasseihin kuuluva etninen ryhmä Madagaskarissa. Kulttuuriltaan he ovat lähellä merinoja. 1990-luvun puolivälissä betsileoja arvioitiin olevan noin 1,5 miljoonaa.


title: Betsileot

text: Betsileot asuvat Madagaskarin keskiosan vuoristoseudulla Maniajoen eteläpuolella. Pohjoisessa he rajoittuvat merinoihin, idässä tanaloihin, etelässä ja lounaassa baroihin sekä lännessä ja luoteessa sakalavoihin. Alueen tärkein kaupunki on Fianarantsoa. Muita keskuksia ovat Ambositra pohjoisessa ja Ambalavao etelässä. Betsileojen väestönkasvu on nopeaa, ja monet ovat muuttaneet muualle maahan.


title: Betsileot

text: Malagassin kielen betsileon murre on läheistä sukua kirjakielen pohjana toimivalle merinan murteelle. Pohjoinen betsileomurre on yhtä lähellä merinaa kuin eteläistä betsileoa.


title: Betsileot

text: Nimitys "betsileo" syntyi vuonna 1830, jolloin merinojen muodostama Imerina valloitti alueen. Samalla siitä muodostettiin Betsileon maakunta. Tätä ennen sen asukkaat olivat kuuluneet Lalanginaan, Isandraan sekä Arindranon kuuteen pikkuvaltioon.


title: Betsileot

text: Tärkein elinkeino on maanviljely ja pääasiallinen viljelyskasvi riisi. Lisäksi viljellään maniokkia, bataattia, perunaa, taaroa, papuja, herneitä, maapähkinöitä, maissia, vihanneksia, tomaatteja, sipulia, banaaneja, kahvia ja erilaisia hedelmiä. Tupakkaa kasvatetaan vientiin. Vetojuhtina käytetään seebuja. Muita kotieläimiä ovat siat, kanat, ankat, hanhet ja kalkkunat. Aikaisemmin karjatalouden merkitys oli maanviljelyä suurempi, ja betsioleot kasvattivat myös lampaita ja vuohia.


title: Betsileot

text: Betsioleot asuvat kooltaan vaihtelevissa kylissä, jotka yleensä sijaitsevat viljeltyjen laaksojen rinteillä. Talot rakennetaan vitsaksista ja savesta, tiilistä tai puusta. Vauraat talot ovat kaksi- tai kolmikerroksisia, maalattuja tai valkaistuja ja tiilikattoisia. Seudulla on runsaasti kivistä pystytettyjä muistomerkkejä ja hautakammioita.


title: Betsileot

text: Aikaisemmin johtavat ja vauraat betsileomiehet olivat usein moniavoisia. Yhteiselämä aloitetaan nuorena ja naimisiin mennään usein vasta lapsen synnyttyä. Perhe asuu yleensä miehen kylässä. Avioerot ovat sallittuja, mutta harvinaisia.


title: Betsileot

text: Ydinperheet muodostavat 40–45 % kotitalouksista. Suurperheet ovat yleisiä varsinkin vauraissa kylissä. Naiset ja miehet ovat suhteellisen tasa-arvoisia. Sukulaisuus on sekä patrilineaarista että ambilineaarista. Sama henkilö kuuluu useisiin esi-isien mukaan määräytyviin sukuryhmiin.


title: Betsileot

text: Betsioleot jakautuvat kolmeen yhteiskuntaluokkaan: hallitsijoiden ja aatelisten jälkeläisiin, aatelittomiin ja entisiin orjiin. Aatelisten ja aatelittomien välinen taloudellinen ero on nykyään vähäinen, mutta orjien jälkeläisten asema on syrjitty. Sukulaisuussuhteilla on suuri merkitys. Maaseudulla valtaa käyttävät mies- ja naispuoliset kylänvanhimmat.


title: Betsileot

text: Nykyään suurin osa betsileoista on katolisia tai protestantteja. Perinteiseen uskontoon kuuluu jumalolentojen, esi-isien ja luonnonhenkien kunnioittaminen sekä maasta välittyvä persoonaton voima "hasina". Juhlamenot keskittyvät esi-isien hautakammioiden ympärille.


title: Betsileot

text: Perinteinen taidemuoto on vaatteina ja hautajaispeitteinä käytettyjen värikkäiden silkkikankaiden kutominen. Merinat rakentavat betsileojen hautakammiot ja soittavat myös näiden hautajaisissa ja muissa seremonioissa. Aikaisemmin harjoitetusta tatuoinnista on luovuttu, mutta naiset koristautuvat yhä monimutkaisilla kampauksilla.


Jääkiekon 3. divisioonan maailmanmestaruuskilpailut 2012 pelattiin 15. huhtikuuta - 21. huhtikuuta 2012, Turkissa, Erzurumissa. Turnaukseen osallistui 6 maajoukkuetta ja jokainen pelasi jokaista vastaan yhden ottelun. Turnauksen voittaja nousi 2. divisioonan B-lohkoon seuraavaksi vuodeksi. Maalivahdit, jotka ovat pelanneet 40% joukkueensa peleistä.


title: Voimistelu kesäolympialaisissa 1912

text: Vuoden 1912 kesäolympialaisten voimistelu järjestettiin 6. – 15. heinäkuuta 1912 Tukholman olympiastadionilla, Tukholmassa, Ruotsissa. Tämä oli viides kerta, kun laji oli mukana olympialaisten ohjelmassa. Mukana oli 249 osanottajaa 12 eri maasta. Tapahtumia oli neljä, jotka kaikki olivat ainoastaan miehille.


title: Voimistelu kesäolympialaisissa 1920

text: Vuoden 1920 kesäolympialaisten voimistelu järjestettiin 23. – 27. elokuuta 1920 Antwerpenin olympiastadionilla, Antwerpenissä, Belgiassa. Tämä oli kuudes kerta kun laji oli mukana olympialaisten ohjelmassa. Mukana oli 250 osanottajaa 11 eri maasta. Tapahtumia oli neljä, jotka kaikki olivat ainoastaan miehille.


title: Voimistelu kesäolympialaisissa 1924

text: Vuoden 1924 kesäolympialaisten voimistelu järjestettiin 17. – 24. heinäkuuta 1924 Pariisissa, Ranskassa. Tämä oli seitsemäs kerta kun laji oli mukana olympialaisten ohjelmassa. Mukana oli 72 osanottajaa yhdeksästä eri maasta. Tapahtumia oli yhdeksän, joista kaikki olivat miehille.


title: Tyyppi 11

text: Tyyppi 11 oli ilmajäähdytteinen, kaasutoiminen, rivoitetulla piipulla varustettu pikakivääri. Japanin keisarillinen armeija kehitti aseen vuonna 1922, ja sen valmistusta jatkettiin toisen maailmansodan päättymiseen asti.


title: Tyyppi 11

text: Aseen syöttömekanismi perustui aseen vasemmalla puolella olevaan syöttökaukaloon, jonka sisään mahtui kuusi viiden patruunan patruunasidettä. Siteet pysyivät kaukalossa voimakkaan jousen painaman kannen avulla. Lukon liikkuessa taaksepäin liukuva hammastanko veti patruunat yksi kerrallaan irti siteistä ja heitti tyhjät siteet ulos. Järjestelmän perusidea oli, että kuka tahansa kiväärimies saattoi antaa täyden patruunasiteensä ampujalle, joka ei näin ollen tarvinnut lippaita tai patruunavöitä. Kokemus kuitenkin osoitti, että syöttökaukalo keräsi likaa, joka siirtyi koneiston sisään aiheuttaen ylimääräistä osien kulumista. Tämä ratkaistiin käyttämällä heikompaa patruunaa, mutta nyt kiväärimiehet joutuivat kantamaan mukanansa kahdentyyppisiä patruunoita, toisia kivääriä ja toisia pikakivääriä varten ja aseen perusidea kariutui.


title: Voimistelu kesäolympialaisissa 1928

text: Vuoden kesäolympialaisten voimistelu järjestettiin 8. – 10. elokuuta 1928 Amsterdamissa, Alankomaissa. Tämä oli kahdeksas kerta kun laji oli mukana olympialaisten ohjelmassa. Mukana oli 148 osanottajaa 11 eri maasta. Tapahtumia oli kahdeksan, joista seitsemän oli miehille ja yksi naisille. Naiset pystyivät osallistumaan olympialaisten voimisteluun ensimmäistä kertaa.


title: Jake Rosenzweig

text: Jake Rosenzweig (s. 14. huhtikuuta 1989 Lontoo) on englantilaissyntyinen yhdysvaltalainen moottoriurheilija.


title: Jake Rosenzweig

text: Hän aloitti uransa karting-sarjoissa, joissa hän kilpaili vuosina 2001–2007. Vuonna 2008 hän kilpaili Daytonan 24 tunnin ajossa ja Formula Renault WEC-sarjassa, jossa hän oli yhdeksäs. Hän ajoi myös Eurocup Formula Renault -sarjassa, Britannian Porsche Carrera Cupissa ja Rolex Sports Cars -sarjassa. Vuonna 2009 Rosenzweig kilpaili Formula 3 Euroseries-, Britannian F3- ja Masters of Formula 3-sarjoissa. Hän kilpaili myös Aasian GP2-sarjassa kaudella 2009–2010 Super Nova Racing -tallissa saavuttamatta pisteitä.


title: Jake Rosenzweig

text: Vuonna 2010 Rosenzweig kilpaili Formula Renault 3.5 -sarjassa Carlin-tallissa saavuttaen neljä pistettä. Rosenzweig jatkoi sarjassa vuonna 2011 sijoittuen loppupisteissä 18:ksi. Vuonna 2012 Rosenzweig jatkoi kolmannen kauden FR 3.5 -sarjassa saavuttaen kahdeksan pistettä. Samana vuonna hän ajoi GP2-sarjassa Addax-tallissa neljä kilpailua korvaten Josef Králin loppukauden ajaksi. Hän ei saavuttanut pisteitä. Vuonna 2013 Rosenzweig kilpaili täyden kauden GP2:ssa saavuttamatta pisteitä. Parhaaksi sijoitukseksi jäi kymmenes sija.


title: Sônia Braga

text: Sônia Maria Campos Braga (s. 8. kesäkuuta 1950) on brasilialainen näyttelijä. Hän on ollut ehdolla Golden Globe- ja Emmy-palkintojen saajaksi.


title: Sônia Braga

text: Braga oli telenovela-tähti Brasiliassa 1970-luvulla. Hän on näytellyt monissa brasilialaisissa ja yhdysvaltalaisissa elokuvissa ja vieraillut televisiosarjoissa kuten "Alias", "Sinkkuelämää", "Bill Cosby Show", "", "Aavekuiskaaja" ja "Perhesiteet".


title: Vaarojen laiva

text: Vaarojen laiva () on vuonna 1937 julkaistu merenkulkuun liittyvä elokuva, jonka pääosassa näyttelevät Gary Cooper ja George Raft. Muita näyttelijöitä ovat Frances Dee, Harry Carey, Robert Cummings, George Zucco, Joseph Schildkraut, Paul Fix ja Tully Marshall. Elokuvan ohjasi Henry Hathaway. Ohukaisen ja Paksukaisen vuoden 1940 komediaelokuvan nimi "Saps at Sea" () on väännös elokuvan nimestä. Elokuva oli ehdolla kolmeen Oscar-palkintoon.


title: Kaarlo Svärd

text: Kaarlo Akseli Svärd () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri. Myöhemmin hän osallistui Suomen sisällissotaan valkoisen armeijan riveissä koillisrintamalla. Myöhemmin hän osallistui vielä talvisotaan muun muassa joukkueenjohtajana rintamajoukoissa.


title: Kaarlo Svärd

text: Svärdin vanhennat olivat vääpeli Karl Gustaf Svärd ja Susanna Junttila. Hän kävi kansakoulun ja suoritti yksityisesti seitsemännen luokan Helsingin suomalaisessa lyseossa vuonna 1927. Hän suoritti Taistelukoulun kanta-aliupseerikurssin vuonna 1935 ja Reservinupseerikoulun vuonna 1940.


title: Kaarlo Svärd

text: Svärd työskenteli maalarina ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 15. joulukuuta 1915, josta hänet siirrettiin 23. toukokuuta pataljoonan täydennysjoukkoon ja laskettiin siviilitöihin Saksaan 13. heinäkuuta 1916 alkaen. Hän palasi takaisin pataljoonaan 13. elokuuta 1917 ja sijoitettiin 1. komppaniaan, mutta laskettiin uudelleen siviilitöihin Saksaan 30 syyskuuta 1917 alkaen.


title: Kaarlo Svärd

text: Svärd saapui takaisin Suomeen (Vaasaan) 24. maaliskuuta 1918 höyrylaiva S/S Arcturuksen toisella aseidenkuljetusmatkalla. Vaasasta hänet määrättiin 11. huhtikuuta 1918 alkaen joukkueenjohtajaksi Kuolajärven ryhmän (myöhemmin Sallan rykmentin Kuolajärven pataljoona) 3. komppaniaan. Hän osallistui sisällissodan taisteluihin Kilislammella.


title: Kaarlo Svärd

text: Svärd palveli sisällissodan jälkeen edelleen Sallan rykmentissä, josta muodostettiin myöhemmin ensin Lapin I rajavartiopataljoona ja sitten Lapin ryhmän II pataljoona sekä lopuksi Lapin rajavartiosto. Edellä mainituissa joukko-osastoissa hän toimi joukkueenjohtajana 3. komppaniassa ja 1. huhtikuuta 1919 alkaen 6. komppanian vääpelinä. Svärd kuului vuonna 1920 Petsamon retkikuntaan, jossa hän osallistui Salmijärven taisteluun. Hänet komennettiin 1. huhtikuuta 1920 joukkueenjohtajaksi Lapin rajavartioston Ivalon komppaniaan, josta hänet siirrettiin 22. tammikuuta 1921 Petsamon rajavartiostoon, josta hänet edelleen siirrettiin 1. helmikuuta 1922 alkaen kenttävartiostojen tarkastajaksi Lapin rajavartioston Sallan komppaniaan. Seuraavaksi hänet komennettiin 1. marraskuuta 1926 alkaen koulutusaliupseeriksi Helsingin komennuskomppaniaan. Svärd erosi armeijasta 28. helmikuuta 1929 ja työskenteli myöhemmin Tie- ja vesirakennusten ylihallituksen palveluksessa Ivalossa vuoteen 1933 saakka, jolloin hän palasi takaisin armeijan palvelukseen ja sijoitettiin koulutusaliupseeriksi 16. syyskuuta 1933 alkaen Joensuun rajavartiostoon.


title: Kaarlo Svärd

text: Svärd osallistui talvisotaan esikuntavääpelinä ja joukkueenjohtajana Erillinen pataljoona ll:ssa. Hän osallistui talvisodan taisteluihin Ilomantsin rintamalla. Välirauhan aikana hän palveli Jalkaväkirykmentti 35:ssä ja 9. Prikaatissa.


title: Fosfoseriinifosfataasi

text: Fosfoseriinifosfataasi on entsyymi, joka katalysoi seriinin biosynteesin viimeistä vaihetta. Reaktiossa fosfoseriini hydrolysoituu seriiniksi ja fosfaatti-ioniksi. Fosfoseriinifosfataasin EC-numero on EC 3.1.3.3 ja CAS-numero 9025-73-4.


title: Fosfoseriinifosfataasi

text: Fosfoseriinifosfataasi kuuluu hydrolaaseihin. Aktiivisessa kohdassa tärkeä aminohappo on asparagiinihappo, jonka sivuketjun nukleofiilinen happi hyökkää fosfoseriinin fosforiatomiin. Tällöin syntyy asyylifosfaattivälituote, joka reagoi veden kanssa ja hajoaa muodostaen seriiniä. Seriini on tuoteinhibiittori ja siten säätelee aminohappoaineenvaihduntaa. Entsyymi tarvitsee kofaktorikseen magnesiumionin, joka koordinoituu toiseen asparagiinihapon aivuketjun happiatoomeista ja tekee siitä nukleofiilisemmän. Kalsiumioni on sen aijaan fosfoseriinifosfataasin inhibiittori. Toisin kuin kuusikoordinoitunut magnesiumioni, seitsemänkoordinoituneena kalsiumioni muodostaa koordinaatiosidoksen asparagiinihapon sivuketjun kummankin happiatomin kanssa ja estää nukleofiilisen hyökkäyksen.


title: Fosfoseriinifosfataasi

text: Fosfoseriinifosfataasin puutosta aiheuttavat geneettiset häiriöt ovat erittäin harvinaisia. Kaksi missensemutaatiota entsyymin tuotantoa ohjaavassa geenissä aiheuttavat toimivan entsyymin tuotannon vähäisyyttä.


title: Väinö Tiihonen

text: Väinö Tiihonen (28. marraskuuta 1912 Helsinki – 27. heinäkuuta 1957 Kuopio) oli suomalainen mäkihyppääjä. Hänet tunnettiin lempinimellä "Puijon Peipponen".


title: Väinö Tiihonen

text: Tiihonen sijoittui mäkihypyssä yhdeksänneksi Garmisch-Partenkirchenin olympialaisissa 1936 ja Lahden MM-kilpailuissa 1938. Hän saavutti SM-hopeaa vuonna 1933 ja sijoittui Salpausselän Kisoissa neljänneksi vuonna 1934. .


title: Väinö Tiihonen

text: Tiihonen oli mäkihyppyuransa aikana yksi Suomen menestyksekkäimmistä mäkihyppääjistä, joka voitti lukuisia kansallisia ja kansainvälisiä kilpailuja. Tiihosen kunniataulu pelkästään Puijolta on huomattava, mm. Puijon kansainvälisten kilpailujen voitot vuosina 1931, 1932, 1936 ja 1938. Väinö Tiihonen oli edistyksellinen mäkimies, joka kokeili rohkeasti erilaisia hyppytyylejä. Erityisesti Tiihonen oli tunnettu rohkeudesta viedä hyppyjä pitkälle ja saattaa ne kauniisti alas.